title: Poikittaisrata

text: Osa asemista, kuten Alvik on lähempänä metroasemia hisseineen, liukuportaineen ja palveluineen, kun taas osa on hyvin pelkistettyjä tavallisia katuraitiotiepysäkkejä, kuten Gröndal. Kaikki pysäkit ja asemat ovat kuitenkin esteettömiä, ja junan ja laiturin välillä ei ole korkeuseroa. Laitureilla on SL:n lipputolppia, joilla matkakortti tulee leimata ennen vaunuunnousua. Lisäksi laitureilta löytyy aina vähintään yksi lippuautomaatti.


title: Poikittaisrata

text: Informaatiojärjestelmä on pääosin yhtenevä metron vastaavan kanssa: esimerkiksi laiturinäytöt ovat samaa mallia. Junien sisällä olevilla näytöillä ja kuulutuksilla kerrotaan junan kulkusuunta, seuraavan pysäkin nimi, mahdolliset vaihtoyhteydet ja kellonaika. Laitureilla näytöillä näytetään seuraavat saapumisajat ja poikkeustiedotteita, ja lisäksi saapuvien junien kulkusuunnat kuulutetaan automaattisesti. Juna pysähtyy vain, jos pysäkillä on matkustajia tai joku vaunussa olevista painaa pysähtymispainiketta.


title: Poikittaisrata

text: Poikittaisradalla on käytössä kahta erilaista junatyyppiä, joiden mallinimet ovat A32 ja A35. Ensin mainittu Bombardierin valmistamaan Flexity Swift -vaunuun perustuva malli on ollut käytössä liikenteen aloittamisesta lähtien. Uudempi, CAF:n valmistamaan Urbos AXL -junaan perustuva A35-vaunutyyppi otettiin käyttöön Solnan radan avaamisen yhteydessä lokakuussa 2013. Molemmat junat ovat noin 30 metriä pitkiä, ja niissä on 72–78 istumapaikkaa. Kaksi vaunua voidaan kytkeä yhdeksi, 60 metriä pitkäksi junaksi, mikä on myös asemalaitureiden mahdollistama junan enimmäispituus. Pääosin liikenteessä junat ovat tätä nykyä aina kaksivaunuisia. Vertailun vuoksi Tukholman metrojunat ovat 140, paikallisjunat 214 ja Helsingin raitiovaunut 27 metriä pitkiä.


title: Poikittaisrata

text: Poikittaisradan nykyisen pääteaseman Sicklan niemen ja Alvikin aseman välillä on seuraavat pysäkit:


title: Poikittaisrata

text: Poikittaisradan itäpäässä Hammarbyn eteläsatamassa on linjan nykyinen päätepysäkki "Sicklan niemi" (), jota seuraa "Sicklan laituri" () pienen matkan päässä varsinaisesta satamalaiturista. Hammarbyn rantakaupungin keskustassa on seuraava pysäkki "Luma", joka on aiemmin alueella sijainneen vanhan teollisuusalueen nimi. Viimeisenä pysäkkinä tällä alueella on "Mårtensdal" alueen länsilaidalla.


title: Poikittaisrata

text: Rata alittaa Nynäsvägenin moottoritien ja siirtyy Johanneshovin kaupunginosan puolelle "Gullmarsplanille", jossa on vaihtoyhteys metron vihreälle linjalle samannimisen metroaseman yhteydessä. "Globen" palvelee Globenin stadionia, ja siltäkin on vaihtoyhteys yhdelle vihreän linjan haaralle.


title: Poikittaisrata

text: Årstan kaupunginosassa linjan varrella on järjestyksessä idästä lukien pysäkit "Linde", "Vallan tori" (), "Årstafältet" ja "Årstaberg".


title: Poikittaisrata

text: Årtstadalin tunnelin jälkeen rata siirtyy Liljeholmenin ja Gröndalenin alueelle, jossa on pysäkit "Årstadal, Liljeholmen,Trekanten, Gröndal." Tämän jälkeen rata ylittää Essingensalmen ja tulee Stora Essingenin saarelle, jossa on pysäkki "Stora Essingen". Ennen saapumista Alvikiin rata ylittää vielä kerran meren Alvikinsiltaa pitkin, pysähtyy Alvikin rannan () pysäkillä ja sukeltaa Alvikintunneliin. Alvikissa on vaihtomahdollisuus Nockebynradalle ja metron vihreälle linjalle.


title: Poikittaisrata

text: Poikittaisrata jatkuu Alvikista kohti Solnan asemaa. Suurin osa radasta otettiin liikenteelle 28. lokakuuta 2013, mutta Solnan asemalle rata jatkui Solnan keskuksesta vasta 18. elokuuta 2014. Alvikin jälkeen rata kulkee Tranebergintunnelin ja sillan kautta "Johannesfredin" pysäkille, joka sijaitsee Ulvsundan teollisuusalueen eteläosassa. Saman alueen pohjoisosassa on seuraava pysäkki, "Norra Ulvsunda". Tämän jälkeen tulee "Karlsbodavägen" radan sivutessa samannimistä katuyhteyttä Mariehällin kaupunginosassa Brommassa.


title: Poikittaisrata

text: Rata siirtyy Sundbybergin puolelle, jossa ensimmäisenä pysäkkinä on "Bällstan silta" (). Sundbybergin keskustassa on kunnan nimikkopysäkki "Sundbyberg", jossa on vaihtomahdollisuus metron siniselle linjalle sekä paikallis- ja kaukojuniin. Lopulta rata siirtyy Solnan kunnan alueelle, jossa on kolme viimeistä pysäkkiä: "Solna Business Park", "Solnan keskus" () ja "Solnan asema" (). Ensin mainittu sijaitsee Skytteholmin kaupunginosan länsiosassa, ja on aikaisemmalta nimeltään "Virebergin teollisuusalue" (). Solnan keskuksessa pysäkki on kauppakeskuksen ja muiden palvelujen välittömässä läheisyydessä, ja Hagalundin kaupunginosassa Solnan asemalla on vaihtomahdollisuus paikallisjuniin.


title: Poikittaisrata

text: Keskustelua käydään Tvärbananin jatkamisesta pohjoiseen Kistaan, ja itään Nackaan ja Slussenille. Nämä jatkot johtaisivat lisävaihtomahdollisuuksiin metron sinisen linjan sekä myös Saltsjöbananin kanssa.


title: Santana

text: Santana voi tarkoittaa seuraavia:


Aurinkopyörä


title: Aurinkopyörä

text: Aurinkopyörä ja aurinkoristi (myös "päivänkehä", "päivänkehrä", "kehäristi", "ratasristi, pyöräristi") ovat symboleita, joita löytyy jo pronssikauden kalliopiirroksista. Tähtitieteessä ympyrä, jonka sisällä on risti, on Maan symboli.


title: Aurinkopyörä

text: Aurinkopyörä on pyörä tai ympyrä, jossa on vähintään neljä puolaa tai kaksi halkaisijaa, joista muodostuu risti. Sen yksi muoto, aurinkoristi on ympyrän sisällä oleva risti, joka on vanhimpia ja yleismaailmallisimpia uskonnollisia symboleja. Kuvio on tunnettu eri muodoissa eri puolilla Euraasiaa ja Amerikkaa. Aurinkopyörä kuvaa vuoden ja päivän kiertoa, ja sen on ajateltu kuvastavan kierroksellista aikakäsitystä. Se on myös tärkeä uuspakanallinen aurinkosymboli.


title: Aurinkopyörä

text: Aurinkopyörä on ilmeisesti myös puolallisen pyörän kuva. Tällainen pyörä oli aikanaan tärkeä keksintö, ja levitti Lähi-idän kulttuureita ja kieliä laajalle. Aurinkopyörällä on myös runsaasti muita merkityksiä ja nimityksiä. Aurinkopyörä on muun muassa Intian ja romanien lipuissa.


title: Aurinkopyörä

text: Jotkin venäläiset laittoivat entisaikaan juhannusyönä palavan kärrynpyörän vierimään alas mäenrinnettä. Tällä näyteltiin ilmeisesti Auringon kiertoa. Latviassa poltetaan edelleen yleisesti juhannusyönä Jāņi-tulia, joissa palaa paaluun kiinnitetty, tervattu kärrynpyörä. Saksassa on ollut tapana polttaa aurinkopyörän kuva vastakkaisena aikana vuodesta, talvipäivänseisauksen aikoihin.


title: Aurinkopyörä

text: Venäjällä on ollut tapana tehdä aurinkopyörää muistuttavia ukkosmerkkejä talojen seiniin torjumaan salamaniskuja.


title: Aurinkopyörä

text: Aurinkopyörää muistuttava symboli on myös kelttiläinen risti.


title: Vesikehä

text: Vesikehä eli hydrosfääri muodostuu kaikesta planeetalta löytyvästä vedestä. Näin ollen Maan hydrosfääriin kuuluvat pintavedet kuten meret, järvet ja joet, mutta myös pohjavesi, jäätiköt ja ilmakehään sekä kasvillisuuteen sitoutunut vesi. Jääkehällä on myös oma nimi "kryosfääri". Hydrosfäärissä tapahtuu veden kiertokulkua paikasta ja olomuodosta toiseen.


title: Vesikehä

text: Laajasti tulkiten vesikehään ja sen tutkimukseen voidaan sisällyttää myös kaikki veden kiertokulkuun liittyvät ilmiöt kuten sen vuorovaikutus elottoman ja elollisen luonnon kanssa sekä veden fysikaaliset ja kemialliset ominaisuudet. Meteorologia tutkii ilmakehässä olevaa vesikehän osaa ja veden liikkeitä ilmakehässä. Fysikaalinen meritiede keskittyy meriin ja hydrologia mantereilla olevaan veteen.


title: Vesikehä

text: Vesikehä sijaitsee suurimmaksi osaksi kivikehän ja ilmakehän välissä. Se peittää noin 71 % maapallon pinnasta. Maapallon vedestä 98 % on suolaista. Maan makea vesi on pääasiassa joissa, järvissä, jäätiköissä sekä pohjavetenä.


title: Vesikehä

text: Ei osata täysin varmasti sanoa, mistä Maa sai runsaan vetensä. Vettä tiedetään olevan runsaasti Marsissa routana ja jäänä sekä jonkin verran höyrynä kuumassa Venuksessakin. Planeettamme sisältää suhteellisesti enemmän pintavettä kuin vastaavat kappaleet sisemmässä aurinkokunnassa. Veden vapautuminen Maan sisältä esimerkiksi tulivuoritoiminnan myötä ei riitä selittämään sen määrää. Erään melko suositun olettamuksen mukaan Maan vesi olisi peräisin komeetoista ja asteroideista, joiden pommitukselle varhainen Maa altistui. On ajateltu, että Jupiterin painovoimahäiriöt ajoivat jäisiä kappaleita asteroidivyöhykkeeltä, joten ilman Jupiteria Maalla ei olisi ainakaan niin suurta määrää vettä kuin nyt.


title: Vesikehä

text: Valtameret peittävät 70,8 prosenttia Maan pinta-alasta. Maan vesivaroista suolatonta vettä on vain 2,5 prosenttia, josta suurin osa (68,5 %) on jäätiköissä. Maan valtamerien keskisyvyys on 3 794 metriä, mikä on lähes viisinkertainen mannerten keskikorkeuteen nähden. Valtamerien massa on 1,35 × 10 kg eli 1/4400 Maan massasta. Se vastaa tilavuusmittana 1,386 × 10 km³ vettä. Jos maan pinta olisi kokonaan tasainen, sen peittäisi 2,6-2,7 kilometriä syvä vesikerros. Maan valtameret tasaavat merivirroillaan Maan lämpöä, mutta merivirrat aiheuttavat myös El Niñon tapaisia säähäiriöitä. Valtamerien yllä on usein pilvisempää kuin maalla.


title: Amerikanjääkuikka

text: Amerikanjääkuikka ("Gavia immer") on suurikokoinen pohjoisten alueiden vesilintu. Se on suomalaisia serkkujaan kuikkaa ja kaakkuria kookkaampi, isonokkaisempi ja paksukaulaisempi. Sen lähin sukulainen on jääkuikka.


title: Amerikanjääkuikka

text: Pohjois-Amerikan pohjoisosat, Grönlanti ja Islanti; siirtyy talveksi etelämmäksi.


title: Amerikanjääkuikka

text: 69-91 cm. Luusto lähes umpiluuta, jonka vuoksi amerikanjääkuikat ovat kokoonsakin nähden painavia. Hitusen suuremmasta sukulaisestaan jääkuikasta lajin erottaa juhlapuvussa parhaiten pikimusta nokka. Talvi- ja nuoruuspuvuissa nokka on harmaa ja siinä on mustaa, toisin kuin jääkuikalla, jolla on vaaleanharmaa tai luunvärinen nokka.


title: Amerikanjääkuikka

text: Laji pesii suurilla, syvillä, metsäisillä järvillä, usein saarissa; talvehtii rannikoilla. Happosateiden ja saastumisen vuoksi monet sen entisistä pesimäjärvistä ovat muuttuneet elinkelvottomiksi ja kannat ovat tämän vuoksi vähentyneet. Kuikille on pystytetty joihinkin järviin keinotekoisia, kelluvia pesintäalustoja, jotta padoista ja muusta ihmisen toiminnasta johtuvat vedenkorkeuden vaihtelut eivät häiritsisi lintuja.


title: Amerikanjääkuikka

text: Kuikille ominaisen kömpelyytensä vuoksi amerikanjääkuikat tekevät pesänsä aivan vesirajaan, jotta nouseminen ja poistuminen kävisi helposti. Se munii kaksi oliivinvihreää tai vihertävää, hienokseltaan täplikästä munaa. Hautomisaika on 24-29 vrk, jonka jälkeen poikaset jättävät pesän vuorokauden sisällä kuoriutumisesta. Molemmat emot huolehtivat pienistä poikasista kuljettamalla niitä selässään, lämmittämällä niitä siipiensä suojissa ja ruokkimalla niitä.


title: Amerikanjääkuikka

text: Amerikanjääkuikka syö pääasiassa kalaa, mutta myös simpukoita, sammakoita ja vesihyönteisiä.


title: Amerikanjääkuikka

text: Amerikanjääkuikat ovat sukeltajamestareita ja kykenevät laskeutumaan jopa 60 metrin syvyyteen. Lisäksi niiden silmät pystyvät samanaikaisesti näkemään tarkasti ilmaan ja veden alle. Ääni, jolla amerikanjääkuikka puolustaa reviirinsä rajoja, on oma lukunsa. Se lienee lintumaailman voimakkaimpia ja koostuu valittavista, jodlaavista ja ulvovista äänistä. Kiivaimmillaan ääni muistuttaa mielipuolista naurua ja kantautuu kauas veden pintaa pitkin. Tunnettu luonnontutkija, tiedemies ja kirjailija John Muir kuvaili amerikanjääkuikan ääntä" 'yhdeksi villeimmistä ja mieleenpainuvimmista luonnon äänistä; outo, suruisa, aavemainen kutsu...puoliksi naurua, puoliksi valitusta'."


title: Amerikanjääkuikka

text: Amerikanjääkuikka on Suomessa hyvin harvinainen vieras. Ensimmäinen havainto lajista on vuodelta 1932 Inarista. Kaikkiaan se on tavattu noin sata kertaa. Nykyään maassa tavataan vuosittain 1-3 lintua.


title: Amerikanjääkuikka

text: Amerikanjääkuikka on Kanadan kansallislintu ja sen kuva on yhden Kanadan dollarin kolikossa, jonka lempinimeksi linnun englanninkielistä nimeä "loon" mukaillen on tullut "loonie" (). Amerikanjääkuikka on myös Ontarion provinssin sekä Yhdysvaltain Minnesotan osavaltion tunnuslintu.


title: Amerikanjääkuikka

text: "Gavia" on latinaa, tarkoittaen uiveloa, (joka ei ole kuikkien sukulainen). "Immer" voi tarkoittaa:Linnun tieteellinen nimi on tanskalaisen eläintieteilijän Morten Thrane Brünnichin kätten työtä, vuodelta 1764. Tanskan naapurivaltion Saksan kielellä 'immer' tarkoittaa "aina".


title: Alkumuna

text: Alkumuna on useiden kansojen vanhoissa luomistaruissa maailman alku ja synnyttäjä. Joissain kertomuksissa maailma syntyy, kun alkumuna pirstoutuu. Joissain kertomuksissa luojajumala kuoriutuu munasta. Suomessa alkumuna tunnetaan "Kalevalasta".


title: Alkumuna

text: Suomen "Kalevala": Sotka teki pesän Ilmattaren polvelle ja laski kuusi kultaista ja yhden rautaisen munan. Ilmattaren liikauttaessa jalkaansa, munat särkyivät mereen ja niistä tuli maa, taivas, tähdet ja aurinko. Alkuperäisissä runoissa sotka kuitenkin munii Veenemosen sijasta itse Väinämöisen polvelle joka on Joukahaisen suistamana joutunut mereen.


title: Alkumuna

text: Inkerissä kerätyissä runoissa alkumunan laski pääskynen kolmelle eriväriselle mättäälle joista tuuli suistaa ne mereen. Pääskynen pyytää seppää takomaan rautaisen haravan jolla onki särkyneet munan osat merestä ja ne kootaan taivaalle auringoksi, kuuksi, tähdiksi sekä pilviksi. Joissain runoissa mättäitä on yksi tai niiden sijasta pääskynen munii veneen mastoon.


title: Alkumuna

text: Kreikan Pelasgia: Alkuolento, jumalatar Eurynome muni alkumunan. Siitä tulivat aurinko, kuu, tähdet ja Maa.


title: Alkumuna

text: Kreikan orfilaisuus: Hopeisesta alkumunasta kuoriutui kaikkien elämänsiementen kantaja.


title: Alkumuna

text: Balttialainen mytologia: Alkumuna räjähti ja sen keltuaisesta tuli maa, valkuaisesta vesi ja kuoresta taivas taivaankappaleineen.


title: Alkumuna

text: Tiibetin bön: Kaksi jumaluutta yhdistyi aikojen alussa, ja he tuottivat kolme munaa. Kultainen muna tuotti miehisen elämännuolen, turkoosi muna tuotti naisellisen elämännuolen, ja valkoisesta munasta tuli kultainen värttinä.


title: Alkumuna

text: Kiina: Jättimäisestä alkumunasta kuoriutui jättimäinen alkuolento Pangu, joka erotti kaaokseen jinin ja jangin ilmentymiin.


title: Alkumuna

text: Intia: Luojajumalat Prajapati ja Brahman syntyivät joissain tarinoissa alkumunasta.


title: Alkumuna

text: Borneon dajakit: Kaksi lintua kellui alkumeressä ja tuotti kaksi munaa, joista tuli taivaat ja Maa.


title: Alkumuna

text: Egypti: Aurinkojumala syntyi alkukummusta, joka oli alkumeren kaaoksessa.


title: Alkumuna

text: Afrikan dogonit: Alkumunaa koeteltiin maailmankaikkeuden seitsemässä suuressa sekoituksessa, jolloin se tuotti äitijumalan neljä lasta.


title: Alkumuna

text: Afrikan mandet: Aikojen alussa Luoja sijoitti alkumunaan erilaisia siemeniä, joista syntyivät muun muassa ihmiset.


title: Alkumuna

text: Malin bambarat: Alkumuna kiipesi puuhun ja putosi.


title: Alkumuna

text: Kalifornian cupeñot: Alkumuna leijui alkukaaoksessa, aukeni ja ulos tulivat luojat Kojootti ja Villikissa.


title: Alkumuna

text: Alaskan kodiakit: Korppi teki kuplan, jossa mies ja nainen tulivat alas taivaista ja josta he tekivät maailman.


title: Alkumuna

text: Tyynenmeren Banksinsaaret: Äitikivi halkeasi ja luoja Quat veljineen tuli ulos.


title: Alkumuna

text: Samoalaiset: Luoja Tagaloa-Langi eli alkumunassa, ja kun se rikkoutui, mereen pudonneista kuorenkappaleista tuli Samoansaaret.


title: Alkumuna

text: Tahitilaiset: Luoja Taaroa syntyi alkumunasta, jonka kuoresta syntyi taivas.


title: Vasemmistososialismi

text: Vasemmistososialismi sijoittuu poliittisella janalla sosiaalidemokratian ja kommunismin väliin. Suomessa vasemmistososialisteiksi voidaan katsoa esimerkiksi SKDL:n niin sanotun sosialistisiiven edustajat, kuten Ele Alenius ja Kalevi Kivistö.


title: Vasemmistososialismi

text: Laajaa kannatusta vasemmistososialismi on nauttinut muun muassa maailmansotien välisenä aikana Japanissa.


title: Vasemmistososialismi

text: Professori Heikki Paloheimon mukaan Suomessa vasemmistososialistinen aatesuunta on ollut yksi viidestä puoluejärjestelmän rungon muodostaneesta suuntauksesta, jotka ovat vasemmistososialistinen, sosiaalidemokraattinen, agraarinen, liberaalinen ja konservatiivinen aatesuunta. Näiden lisäksi Suomessa on ollut ruotsinkielistä vähemmistöä edustava puolue.


title: Valunta

text: Valunta on suure, joka kuvaa valuma-alueelta virtauksien mukana poistuvaa vesimäärää. Sen yksikkö on yleensä millimetri tai millimetriä aikayksikössä. Termi "valuma" taas tarkoittaa valuntaa alueen pinta-alaa kohden. Valuman tunnus on "q" ja yksikkö litraa sekunnissa neliökilometrillä. Englannin kielen termi "runoff" viittaa sekä valumaan että valuntaan.


title: Valunta

text: Veden kiertokulussa vesi sataa ilmakehästä alas maahan kulkeutuakseen sitten valuntana takaisin meriin. Vesistön valuma-alue tarkoittaa sitä aluetta, jolle pudonnut sadevesi kulkeutuu pois kyseisen vesistön kautta. Valuma-alue on niin sanottujen vedenjakajien rajaama: vedenjakajat ovat korkeita maastonkohtia, jotka konkreettisesti jakavat sataneen veden sen mukaan, kumpaa rinnettä pitkin vesi valuu pois. Pintavesien ja pohjavesien valuma-alueet ja vedenjakajat voivat erota toisistaan. Valuma-alue määritetään topografisen kartan avulla, epäselvissä tapauksissa apuna voidaan käyttää maastossa suoritettuja korkeusmittauksia.


title: Valunta

text: Rankkasateet ja lumien sulaminen aiheuttavat tyypillisesti valuntapiikkejä. Runsas kasvillisuus pidättää vettä estäen valuntaryöppyjä ja siten tulvia. Myös maaperä, esimerkiksi soramaa, voi hidastaa valuntaa merkittävästi. Sen sijaan esimerkiksi asfaltti pidättää vettä erittäin huonosti. Valuma-alueen muoto ja korkeussuhteet vaikuttavat veden keräytymiseen: nopeimmin vesi pääsee keräytymään pyöreillä valuma-alueilla sekä vuorisilla alueilla. Valuma-alueen järvet tai suot keräävät satanutta vettä ja siten hidastavat valuntaa. Valunta voidaan laskea vesitaseyhtälön avulla:Joltain alueelta poistuva vesimäärä lasketaan käytännössä usein valuma-alueen sadannan ja haihdunnan erotuksena.


title: Vedenjakaja

text: Vedenjakaja on maantieteessä kahden tai useamman valuma-alueen välinen maaston raja-alue, missä maahan satanut vesi virtaa eri suuntiin ja päätyy eri vesistöihin. Sadeveden valumisen suunnan maanpintaa pitkin ratkaisee maanpinnan topografia. Maahan imeytyneen veden kulkeutuminen pohjaveden myötä ratkaisee maaperän rakenne ja laatu sekä peruskallion maanalainen topologia. Vedenjakajan paikan tarkka määrittäminen on vaikea tehtävä, sillä se riippuu monista vaikeasti selvitettävistä seikoista. Se tunnetaankin yleensä vain pääpiirteittäin. Alueita, jotka jäävät vedenjakajan sisälle, kutsutaan vesistöalueiksi tai valuma-alueiksi.


title: Vedenjakaja

text: Suomessa varsin kuuluisa vedenjakaja on Suomenselkä, joka on Pohjanmaalla sijaitseva matala harjanne Pohjanlahden rannikon ja Sisä-Suomen välillä. Ruotsin ja Norjan välinen valtionraja seuraa pääosin Kölin vuoriston vedenjakajaa, jonka itäpuoli laskee Pohjanlahteen ja länsipuoli Atlanttiin. Maanselkä on Pohjois-Suomessa se jakaa vesistöt Jäämereen laskeviksi ja Perämereen laskeviksi alueiksi.


title: Aristotélis Onásis

text: Aristotélis Sokrátis Onásis (, usein Aristoteles Onassis, 15. tai 20. tammikuuta 1906 – 15. maaliskuuta 1975) oli kreikkalainen laivanvarustaja.


title: Aristotélis Onásis

text: Onásis syntyi Smyrnassa, silloisessa Osmanien valtakunnassa (nykyisin Turkki) keskiluokkaiseen kreikkalaiseen perheeseen. Ensimmäisen maailmansodan jälkeen Onásiksen perhe menetti omaisuutensa turkkilaisten vallattua takaisin vähän aikaa Kreikan miehittämänä olleen kaupungin ja siirtyi pakolaisina Kreikkaan. Aristotélis Onásis elvytti perheen tupakkaliiketoimintaa Argentiinassa 1920-luvun alussa. Vuonna 1925 hän sai Argentiinan ja Kreikan kansalaisuuden.


title: Aristotélis Onásis

text: Onásis osti ensimmäisen laivansa 1930-luvun alussa ja oli vuoteen 1932 mennessä maailmanluokan liikemies, joka omisti kauppalaivoja, tankkereita ja valaanpyyntialuksia. Aluksensa Onásis hankki edullisesti konkurssipesiltä. Vuonna 1954 Onásista syytettiin Yhdysvalloissa siitä, että hän lainvastaisesti omisti ei-amerikkalaisena Yhdysvaltain lipun alla purjehtivia laivoja. Hän joutui maksamaan seitsemän miljoonaa dollaria sakkoa. Onásis perusti Olympic Airways -lentoyhtiön (nyk. Olympic Airlines) vuonna 1957.


title: Aristotélis Onásis

text: Onásis oli naimisissa Athiná ”Tína” Livanoún kanssa vuosina 1946–1960. Pariskunnalle syntyi kaksi lasta, Aléxandros (Alexander) ja Christína. Avioliitto kariutui suhteeseen oopperalaulaja Maria Callasin kanssa. Onásis avioitui omistamallaan Skorpióksen saarella Kreikassa vuonna 1968 Yhdysvaltain presidentin John F. Kennedyn lesken Jacqueline Kennedyn kanssa, mutta palasi pian rakastajattarensa Callasin luokse.


title: Aristotélis Onásis

text: Onásis kuoli Neuilly-sur-Seinessä Ranskassa keuhkokuumeeseen.


title: Juventus FC

text: Juventus Football Club () yleisemmin Juventus tai Juve () on vuonna 1897 perustettu torinolainen jalkapalloseura, joka pelaa Italian korkeimmalla sarjatasolla Serie A:ssa. Seura on hyvin suosittu kaikkialla maailmassa.


title: Juventus FC

text: Seura on italialaisen jalkapalloilun menestyksekkäin seura. Se on ollut koko historiansa ajan maan huipulla. Pääsarjapaikastaan se on joutunut luopumaan vain 2000-luvun sopupeliskandaalin seurauksena, mutta nopeasti se palasi takaisin Serie A:han ja sarjakauden kolmas sija takasi joukkueelle paikan Mestarien liigan karsintoihin ja paluun Euroopan jalkapalloviheriöille.


title: Juventus FC

text: Juventus on voittanut kaikkiaan 52 virallista palkintoa, enemmän kuin yksikään muu italialainen seura. Näistä palkinnoista 11 on eurooppalaisia tai maailmanlaajuisia palkintoja ja 41 italialaisista sarjoista voitettuja. Juventus on neljänneksi menestynein seura Euroopassa ja seitsemäs maailmassa, kun mitataan menestystä Euro- ja kansainvälisillä kentillä FIFA:n mukaan. Juventus oli ensimmäinen eteläeurooppalainen seura, joka voitti UEFA Cupin (1976–77). Kun vuonna 1985 seura voitti Euroopan cupin, oli se näin ainoa joukkue maailmassa, joka oli voittanut kaikki kansainväliset kilpailut (mukaan lukien eurooppalaiset kilpailut ja mannertenväliset kilpailut).


title: Juventus FC

text: Italiassa Juventus on suurin seura, myös fanipohjalla mitattuna; sillä on Italiassa yli 12 miljoonaa kannattajaa ja maailmanlaajuisesti yli 170 miljoonaa kannattajaa. Torinolaisseura oli myös jäsenenä Euroopan eliittiseurojen muodostamassa Euroopan seurayhdistyksessä, jota kutsuttiin ennen hajoamistaan nimellä G-14.


title: Juventus FC

text: Juventus pelaa mustavalkoraidallisissa pelipaidoissa, jotka se sai aikoinaan englantilaiselta Notts Countylta ja tämän takia Juventus pelasikin Juventus Stadiumin avausottelun tätä vastaan. Siitä tuleekin seuran lempinimi ""bianconeri"" ("mustavalkoiset"). Aiemmin seura oli pelannut vaaleanpunaisissa paidoissa, sillä niitä tehtiin halvimmasta materiaalista.


title: Juventus FC

text: Seuran perusti joukko opiskelijoita torinolaisesta Massimo D'Azeglio -lyseosta 1. marraskuuta 1897. Alun perin seuran nimi oli "Sport Club Juventus". Seura liittyi Italian pääsarjaan vuonna 1900, jolloin sen peliasu oli vaaleanpunainen. Kolme vuotta myöhemmin peliasuksi muuttui nykyinen mustavalkoinen väritys. Ensimmäisen mestaruutensa Juventus voitti vuonna 1905.


title: Juventus FC

text: Vuonna 1906 seuran presidenttinä toiminut sveitsiläinen Alfredo Dick lähti seurasta erimielisyyksien takia. Hänen mukanaan seurasta lähti muutamia nimekkäitä pelaajia, jotka siirtyivät Dickin perustamaan Torino FC:n. Uuden seuran perustaminen johti Derby della Molen eli Torinon derbyn syntyyn. Juventus käytti 1910-luvun vankasti rakentaen uutta joukkuetta, sekä selviytyäkseen ensimmäisestä maailmansodasta. Joukkue menetti sodassa monia pelaajiaan.


title: Juventus FC

text: Fiatin perustajan poika, Edoardo Agnelli valittiin seuran uudeksi puheenjohtajaksi vuonna 1923. Seura pelasi ottelunsa Corso Marsiglia -nimisellä stadionilla. Se helpotti seuraa saavuttamaan toisen mestaruutensa kaudella 1925–1926. 1930-luku osoittautui entistä paremmaksi, kun Juventus voitti viisi peräkkäistä mestaruutta vuosina 1930–1935, useimmat niistä valmentaja Carlo Carcanon aikana. Silloisia huippupelaajia seurassa olivat muun muassa Raimundo Orsi, Luigi Bertolini, Giovanni Ferrari ja Luis Monti. Juventus kilpaili myös ensimmäistä kertaa kansainvälisissä otteluissa osallistuttuaan Euroopan Cupiin.


title: Juventus FC

text: Juventus sai uuden stadionin, Stadio Comunalen, käyttöönsä 1930-luvun lopulla aina suurimmaksi osaksi 1940-lukua. 40-luvulla seura ei saavuttanut yhtään mestaruutta. Toisen maailmansodan jälkeen, vuonna 1947, Gianni Agnelli valittiin seuran puheenjohtajaksi. Hänen isänsä, Edoardo kuoli lentokoneonnettomuudessa vuonna 1935. Juventus voitti vielä kaksi Scudettoa kausina 1949–1950 ja 1951–1952, josta jälkimmäinen englantilaisen Jesse Carverin valmentaessa.


title: Juventus FC

text: Kaudella 1957–1958, Juventus hankki kaksi uutta hyökkääjää riveihinsä: walesilaisen John Charlesin ja italialais-argentiinalaisen Omar Sivorin, silloisen pitkäaikaispelaajan Giampiero Bonipertin lisäksi. Kyseisellä kaudella Juventus palkittiin kultaisella tähdellä urheilullisesta erinomaisuudesta. Seurasta tuli ensimmäinen italialainen seura, joka saavutti 10 Italian mestaruutta. Kaudella 1959–1960 seura voitti ensimmäisenä joukkueena "tuplan" eli Scudetton ja Italian-cupin. Cupin finaalissa he löivät Fiorentinan. Vuonna 1961 Omar Sivorista tuli kautta aikain ensimmäinen Juventuksen pelaaja, joka voitti Euroopan parhaan pelaajan palkinnon. John Charles oli sijoittunut vuonna 1959 samaisessa kisassa kolmanneksi. Samana vuonna Giampiero Boniperti lopetti uransa tehtyään Juventukselle, kaikki pelit mukaan lukien, 182 maalia. Tämä oli seuraennätys seuraavat 45 vuotta.


title: Juventus FC

text: 1960-luvulla Juventus voitti vain yhden mestaruuden kaudella 1966–1967. 1970-luku oli aika, jolloin Juventus lujitti vahvaa asemaansa italialaisessa jalkapalloilussa. Entisen pelaajansa Čestmír Vycpálekin alaisuudessa Juventus voitti Scudetton kaksi kertaa peräkkäin vuosina 1971–1973. Kaudella 1977–1978 voitettu mestaruus oli valmentajalegenda Giovanni Trapattonin edesauttama.


title: Juventus FC

text: Trapattonin aikakausi 1980-luvulla alkoi loistavasti, kun Juventus voitti mestaruuden vuosina 1980–1982. Seuraava mestaruus kaudella 1983–1984 oli Juventuksen kahdeskymmenes Serie A:ssa, minkä johdosta seura sai toisen kultaisen tähden paitaansa. Juventus on edelleen ainoa seura, joka on saavuttanut 20 Italian mestaruutta. Paolo Rossi voitti toisena Juventuksen pelaajana Euroopan parhaan pelaajan palkinnon vuonna 1982. Samassa äänestyksessä Juventuksen puolalainen hyökkääjä Zbigniew Boniek sijoittui kolmanneksi. Juventus voitti mestaruuden vielä kaudella 1985–1986, jonka jälkeen Trapattoni siirtyi valmentajaksi FC Internazionale Milanoon.


title: Juventus FC

text: Kauden 1985–1986 mestaruuden jälkeen Juventuksen niin kutsuttu kultainen 80-luku sai loppunsa.


title: Juventus FC

text: Marcello Lippi aloitti Juventuksen päävalmentajana kauden 1994–1995 alussa ja Juventus voitti mestaruuden yhdeksän vuoden jälkeen. Seurassa pelasivat tällöin muun muassa Ciro Ferrara, Roberto Baggio, Gianluca Vialli ja Alessandro Del Piero. Juventus voitti lisäksi Mestarien liigan seuraavana vuonna. Finaalin varsinainen peliaika AFC Ajaxia vastaan päättyi 1–1, maalintekijöinä Juventuksen Fabrizio Ravanelli ja Ajaxin Jari Litmanen. Rangaistuspotkukilpailussa Juventus oli parempi 4–2, ja ratkaisevan pilkun laukoi Ciro Ferrara.


title: Juventus FC

text: Juventus hankki seuraavana vuonna nimekkäitä pelaajia, kuten Zinédine Zidanen, Filippo Inzaghin ja Edgar Davidsin. Juventus voitti jälleen Serie A:n kausilla 1996–1997 ja 1997–1998, jolloin se eteni myös peräkkäisinä vuosina Mestarien liigan finaaliin, mutta hävisi molemmat ensin Borussia Dortmundille ja toisen Real Madridille. Lippi lähti seurasta kauden 1998–1999 jälkeen, jolloin Juventuksen uudeksi päävalmentajaksi hankittiin Carlo Ancelotti.


title: Juventus FC

text: Lyhyen Ancelottin ajan jälkeen Lippi palasi Juventukseen ja hankki joukkueeseen Gianluigi Buffonin, David Trézéguet'n, Lilian Thuramin ja Pavel Nedvědin. Zinédine Zidane myytiin Real Madridiin 46 miljoonalla dollarilla (72M€), joka oli pitkään maailman suurin yksittäisen pelaajan kauppahinta. Juventus voitti mestaruuden peräkkäisinä kausina 2001–2002 ja 2002–2003. Juventus ylsi vuonna 2003 Mestarien liigan finaaliin, mutta AC Milan voitti ottelun rangaistuspotkuilla. Lippin saavutukset nostivat hänet Juventuksen menestyksekkäimmäksi päävalmentajaksi. Hän siirtyi vuonna 2003 Italian maajoukkueen päävalmentajaksi ja voitti maailmanmestaruuden Saksan kisoissa 2006.


title: Juventus FC

text: Vuonna 2004 Fabio Capellosta tuli Juventuksen uusi päävalmentaja. Hänen valmentamanaan joukkue voitti kaksi Serie A:n mestaruutta. Juventus vastasi kesällä 2006 syytteisiin sopupelijupakasta. Muut jupakan osapuolet olivat Lazio, Fiorentina sekä Milan, myöhemmin myös Reggina ja Serie B:ssä pelaava Arezzo. Tuomiot annettiin 14. heinäkuuta, ja Juventukselle annettu tuomio pudotti sen Serie A:sta Serie B:hen, jossa seura pelasi kauden 2006–2007 ensimmäistä kertaa koko historiansa aikana. Lisäksi Juventuksen kaksi viimeisintä mestaruutta (2004–2005 ja 2005–2006) peruttiin ja joukkueelle aiottiin antaa seuraavalle kaudelle −30 pistettä. Myöhemmin tuomioita lievennettiin ja Juventus aloitti kauden 2006–2007 Serie B:ssä −17 pisteestä. Vuoden 2005 mestaruutta ei annettu jälkikäteen kenellekään, vuoden 2006 mestaruustittelin sai Internazionale.


title: Juventus FC

text: Skandaalin seurauksena moni pelaaja jätti Juventuksen, kuten Lilian Thuram, Patrick Vieira, Gianluca Zambrotta, Fabio Cannavaro, Emerson, Zlatan Ibrahimović ja Adrian Mutu. Juventukseen jäi kuitenkin pelaajia, kuten Alessandro Del Piero, Pavel Nedvěd, Gianluigi Buffon, Mauro Camoranesi ja David Trézéguet. Lokakuun lopulla vetoomustuomioistuin lievensi tuomioita vielä entisestään, ja Juventuksen miinuspisteet vähenivät lopulta yhdeksään. Kauden päätteeksi Juventus nousi Serie B:stä takaisin Serie A:han, voitettuaan Serie B:n ylivoimaisesti, lisäksi Del Piero voitti sarjan maalikuninkuuden.


title: Juventus FC

text:
Juventuksen noustua pääsarjatasolle, joukkueen valmentajaksi nimettiin seuraaviksi kahdeksi kaudeksi Claudio Ranieri. Juventus sijoittui kaudella 2007–2008 Serie A:ssa kolmanneksi ja näin ollen sai paikan Mestarien liigan kolmannelle karsintakierrokselle.
Alessandro Del Piero voitti ensi kerran capocannonieren, Serie A:n parhaan maalintekijän palkinnon, 21 maalilla. Lisäksi Juventuksen toinen kärkimies David Trezeguet sijoittui maalintekijätilastossa toiseksi. Viimeksi saman seuran pelaajat ovat jakaneet maalintekijätilaston kärkipaikat 80-luvun lopulla SSC Napolin joukkueessa.


title: Juventus FC

text: Juventus selviytyi Mestarien liigan lohkovaiheeseen voittamalla bratislavalaisen Artmedian yhteismaalein 5–1. Lohkovaiheessa Juventus voitti kaksi kertaa Real Madridin, ensin kotona 2–1 Del Pieron ja Amaurin maaleilla. Bernabeulla Juventus voitti kotijoukkuueen 2–0 Del Pieron maaleilla. Juventus voitti oman lohkonsa ja eteni seuraavalle kierrokselle, jossa vastaan tuli englantilainen Chelsea FC. Edellisen kauden finalisti Chelsea voitti Juventuksen yhteismaalein 3–2.


title: Juventus FC

text: Serie A:ssa kaudella 2008–2009 Juventus pelasi hyvin maaliskuun loppuun saakka. Tämän jälkeen alkoi voitottomien otteluiden putki, jonka seurauksena seurajohto päätti erottaa päävalmentaja Claudio Ranierin. Tilalle tuli loppukauden ajaksi Juventuksen juniorivalmentaja ja ex-pelaaja Ciro Ferrara. Joukkue paransi otteitaan ja saavutti lopulta toisen sijan Serie A:ssa, Internazionalen viedessä mestaruuden.


title: Juventus FC

text: Ferrara jatkoi päävalmentajana kaudella 2009–2010. Hän muutti Juventuksen taktiikkaa Ranierin suosimasta puolustusvoittoisemmasta taktiikasta uuteen hyökkäysvoittoiseen taktiikkaan. Uusi päävalmentaja hankki Diegon Werder Bremenistä 24.5 M€:lla, Felipe Melon ACF Fiorentinasta 20.5 M€:lla, Fabio Cannavaron takaisin Real Madridista, Martín Cáceresin FC Barcelonasta lainaksi, sekä Fabio Grosson Lyonista 3 M€:lla.


title: Juventus FC

text: Mestarien liigassa Juventus arvottiin samaan lohkoon yhdessä Bayern Munchenin, FC Girondins de Bordeauxin ja Maccabi Haifan kanssa. Juventus pelasi Bordeauxia vastaan 1–1 tasapelin ja hävisi 0–2, Maccabi Haifaa vastaan Juventus voitti molemmat ottelut 1–0 ja Bayernia vastaan 0–0 tasapelin ja hävisi 1–4. Näin Juventus tippui alkulohkostaan eikä päässyt pudotuspeleihin. Myös Serie A:ssa vahvan alkukauden jälkeen alkoi mennä huonommin. Juventus tipahti sijalle kuusi, ja kun joukkue vielä hävisi Interille Italian cupissa 2–1, valmentaja Ferrara sai lähteä. Uudeksi valmentajaksi palkattiin Alberto Zaccheroni. Zaccheroni ei pystynyt auttamaan Juventusta tarpeeksi, ja joukkue jäi sarjassa lopulta seitsemänneksi.


title: Juventus FC

text: Kaudeksi 2010–2011 Juventuksen uudeksi puheenjohtajaksi nimitettiin Andrea Agnelli. Agnellin ensimmäinen siirto oli palkata Sampdorian kaksikko, valmentaja Luigi Delneri ja seuran urheilutoimenjohtaja Giuseppe Marotta. Delneri oli sensaatiomaisesti luotsannut Sampdorian kauden 2009–2010 päätteeksi Mestarien liigan karsintoihin oikeuttavalle neljännelle sijalle Serie A:ssa ja Marotta oli jo monen vuoden ajan rakentanut genovalaisseuran runkoa. Marottaa pidetäänkin yleisesti Italian yhtenä parhaimpana urheilutoimenjohtajana. Marotta onnistui hankkimaan ensimmäisellä siirtokaudellaan joukkueeseen tukun uusia pelaajia, joista lupaavimpina serbialainen laituri Miloš Krasić ja italialainen toppari Leonardo Bonucci. Joukkueeseen liittyi myös laina+osto-optio pelaajia kuten Simone Pepe, Marco Motta, Fabio Quagliarella, Alberto Aquilani ja Alessandro Matri (viimeinen vasta tammikuussa 2011). Juventus sijoittui toisen kerran peräkkäin sarjassa seitsemänneksi. Kauden päätteeksi Delneri sai seurasta potkut ja hänen tilalleen nimettiin Antonio Conte.


title: Juventus FC

text: Kesällä 2011 Juventus käytti osto-option Simone Pepeen, Marco Mottaan, Fabio Quagliarellaan ja Alessandro Matriin. Conten alaisuudessa Juventus aloitti kauden vahvasti johtaen sitä viiden pelatun kierroksen jälkeen. Juventus jatkoi sarjan kärjessä 12 pelatun pelin jälkeen. 29. marraskuuta 2011 joukkue nousi Napolia vastaan kahdesti kahden maalin takaa-ajoasemasta 3–3 tasapeliin. Juventus eteni kauden aikana voitosta voittoon ja tasapelistä tasapeliin. Lopulta seura pääsi kierros ennen Serien loppua juhlimaan liigamestaruutta yhdeksän vuoden odotuksen jälkeen. Juventus ei hävinnyt kauden aikana yhtään liigaottelua. Koko kauden aikana joukkue voitti 23 ottelua ja pelasi 15 tasapeliä. Juventuksella oli mahdollisuus mestaruuteen myös Italian Cupissa, mutta se hävisi finaalissa Napolille 0–2. Tämä jäi seuraikoni Alessandro Del Pieron viimeiseksi otteluksi Juventuksen paidassa.


title: Juventus FC

text: Ennen alkua Juventus voitti Italian supercupin kukistettuaan Napolin jatko-ajalla. Juventuksen päävalmentaja Antonio Conte puolestaan sai kymmenen kuukauden toimitsijakiellon jätettyään kertomatta kauden 2010–2011 aikana Italian jalkapalloliitolle mahdollisesta vetovilpistä toimittuaan Sienan valmentajana. Juventus hävisi ensimmäisen ottelunsa Serie A:ssa 49 otteluun 3. marraskuuta 2012, kun Inter voitti sen 1–3. Vuoden aikana Juventus saavutti 94 pistettä pelaamissaan Serie A -otteluissa tehden uuden nimissään jo aiemmin olleen piste-ennätyksen.


title: Juventus FC

text: Kaudella 2012–13 Juventus selvisi myös mukaan Euroopan korkeimpaan ja arvostetuimpaan seurajoukkuekilpailuun, Mestareiden liigaan. Juventus arvottiin Mestareiden liigassa samaan alkulohkoon FC Nordsjællandin, FK Šah’tar Donetskin ja Mestareiden liigan edellisen mestarin, Chelsea FC:n kanssa. Juventus aloitti Mestareiden liiga-taipaleensa 2–2 vierastasapelillä Chelseaa vastaan, Juventuksen maaleista vastasivat Leonardo Bonucci sekä Fabio Quagliarella. Juventus pelasi alkulohkossa kuusi ottelua, häviämättä yhtään. Se pelasi kolme tasapeliä, ja voitti kolme ottelua, mikä riitti nostamaan sen lohkovoittajaksi. Ensimmäisellä pudotuspelikierroksella Juventus sai vastaansa skotlantilaisen Celtic FC:n. Joukkueiden välillä oli selvä tasoero, ja ottelusarjaan suursuosikkina lähtenyt Juventus eteni otteluparista jatkoon yhteismaalein 5–0. Näin Juventus eteni Mestareiden liigassa aina kahdeksan parhaan joukkoon. Seuraavaksi se sai vastaansa saksalaisen suurseuran Bayern Münchenin. Bayern voitti ensimmäisen osaottelun kotonaan 2–0. Bayernin toinen maali, jonka viimeisteli Thomas Müller, oli kuitenkin kyseenalainen, sillä maali oli monien mielestä selvä paitsio. Toisessa osa-ottelussa takaa-ajoasemassa ollut Juventus oli näin pakotettu hyökkäämään ja hakemaan raivokkaasti tasoitusmaaleja, mikä avasi Bayernille paikkoja vastahyökkäyksiin. Bayern iskikin niistä kahdesti, ja loppunumerot Torinossa olivat 2–0. Näin Juventus putosi jatkosta yhteismaalein 4–0.


title: Juventus FC

text: Juventus on pelannut valkomustaraitaisissa paidoissa ja valkoisissa shortseissa (joskus mustissa) jo vuodesta 1903. Alun perin seura pelasi pinkeissä paidoissa, joihin kuuluivat mustat kravatit. Erään pelaajan isä teki ensimmäiset paidat, mutta jatkuva paitojen pesu kulutti niistä värit ja seura joutui etsimään vuonna 1903 uudet paidat.


title: Juventus FC

text: Juventus kysyi eräältä heidän pelaajistaan, englantilaiselta John Savagelta, oliko hänellä yhteyksiä kotimaassaan, jotka voisivat tarjota paremmin ”kulutusta” kestävät uudet paidat. Hänellä oli ystävä, joka asui Nottinghamissä ja oli paikallisen Notts Countyn kannattaja. Hän lähetti valkomustaraidalliset paidat laivarahtina Torinoon. Siitä lähtien Juventus on käyttänyt valkomustia raitapaitoja.


title: Juventus FC

text: Juventuksen virallinen tunnuskuva muutettiin radikaalisti vuonna 2017. Sitä ennen se oli kokenut historiansa aikana vain pienehköjä muunnoksia 1920-luvulta lähtien. Uusi tunnuskuva muodostuu kolmesta tyylitellystä J-kirjaimesta, kahdesta valkoisesta ja yhdestä mustasta.


title: Juventus FC

text: Historiansa aikana seura on saanut lukuisia lempinimiä, tästä hyvänä esimerkkinä "La vecchia signora" ("Vanha rouva"). Sana "vecchia" (vanha) on sanaleikki Juventuksesta, joka tarkoittaa latinaksi nuoruutta, se on johdettu Juven tähtipelaajien iästä 1930-luvulta. "Signora" (rouva) -osa puolestaan tulee siitä, että seuran fanit kutsuivat Juventusta sillä nimellä sen menestyksen johdosta 1930-luvulla. Seuran lempinimiä ovat myös "La Fidanzata d'Italia" ("Italian kihlattu"), koska vuosien kuluessa seura sai paljon kannatusta eteläisessä Italiassa, alueiden siirtolaistyöntekijöiltä (enimmäkseen Napolista ja Palermosta), jotka saapuivat Torinoon Fiatin tehtaalle töihin 1930-luvulla. Muut lempinimet, "I bianconeri" ("valkomustat") ja "Le zebre" ("seepra"), tulevat yksinkertaisesti Juventuksen väreistä.


title: Juventus FC

text: Juventus on eniten kannatettu seura Italiassa, yli 12 miljoonalla kannattajalla (28 % kaikista jalkapallofaneista), sanomalehti La Repubblican elokuussa 2007 tekemän tutkimuksen mukaan. Juventus on myös yksi suosituimmista seuroista koko maailmassa, seuralla on arviolta noin 170 miljoonaa kannattajaa maailmassa (43 miljoonaa näistä Euroopassa), enimmäkseen välimerenalueen maissa. Juventuksella on paljon faniklubeja myös Italian ulkopuolella aina Kanadassa, Yhdysvalloissa, Ranskassa, Englannissa, Israelissa, Vietnamissa ja myös Suomessa.


title: Juventus FC

text: Suuresta kannattajamäärästä huolimatta valkomustien pelejä käy keskimäärin katsomassa noin 35 000 kannattajaa, huomattavasti vähemmän kuin muilla suurilla eurooppalaisilla suurseuroilla. Tämä onkin herännyt keskustelua siitä, että Juventuksen pitäisi pelata kotiottelunsa muualla kuin Torinossa, sillä seuralla on niin paljon kannattajia muualla Italiassa. Kannattajia on paljon muun muassa eteläisessä Italiassa, josta johtuu seuran suuri kannattajamäärä vierasotteluissa. Vieraspeleissä käy lähes yhtä monta seuran fania kuin Torinossa kotiotteluissa.


title: Juventus FC

text:
Juventus ultrilla on hyvät suhteet Piacenzan, ADO Den Haagandin ja Legia Warsawan faneihin. Seuran kannattajilla on monia kilpailijoita (lähes kaikki Italian seurat). Yksi näistä on paikallinen taisto Torinoa FC:tä vastaan, jota kutsutaan nimellä Derby della Mole (Torinon derby). Tämä kilpailu syntyi vuonna 1906, jolloin entiset Juventus-pelaajat perustivat Torino FC:n.
Toinen merkittävä ottelu on FC Internazionale Milanoa vastaan. Tätä kiihkeää ottelua kutsutaan nimellä Derby d'Italia (Italian derby), johtuen seurojen pysymisestä Serie A:ssa joka kausi sen perustamisesta lähtien. Tämä kesti aina vuoteen 2006 asti, jolloin Juventus tiputettiin Serie B:hen Italian jalkapalloskandaalin takia. Tämä ottelu on Italian intensiivisin eri kaupungin joukkueiden välillä. Seurat ovat myös kaksi suosituinta Italiassa, derby on yltynyt 90-luvun lopulla erittäin suosituksi, ja on nyt kaikkien aikojen huipussaan Juventuksen palattua Serie A:han vuonna 2007.


title: Juventus FC

text: Muita tärkeitä otteluja on esim. firenzeläista ACF Fiorentinaa vastaan. Juventuksen ja Fiorentinan välinen kiista kiihtyi äärimmilleen kaudella 1981–1982, jolloin Juventus voitti mestaruuden 1 pisteen erolla Fiorentinaan viimeisten peli-kierrosten käänteillä. Juventus ja AS Roma ovat myös kilpailevia seuroja keskenään ja ovat olleet sitä jo pitkään. AC Milaniakin vastaan käydään intensiivisiä kamppailuita, mutta se ei ole yltänyt Juventuksen ja Interin tasolle. Myös SSC Napolia vastaan on vihamielisyyksiä seuran kannattajilla.


title: Juventus FC

text: Juventuksen fanit ovat myös erittäin huonoissa väleissä kaikkien englantilaisten seurojen kanssa. Tästä esimerkkinä kaudella 2002–2003 Mestareiden liigassa Delle Alpilla vierailivat englantilaiset Manchester United FC ja Newcastle United FC, tällöin stadionilla kuultiin laulua ”English Animals” läpi otteluiden. Suurin kauna Juventuksen kannattajilta kohdistuu kuitenkin liverpoolilaisjoukkueeseen Liverpool FC:hen. Tämä vihanpito alkoi vuonna 1985 tapahtuneen surullisenkuuluisan Heysel-stadionin onnettomuuden, jossa 39 Juventus-fania kuoli, silloisen Euroopan Cupin finaalissa, kuolleiden joukossa oli myös lapsia. Lisäksi loukkaantuneita oli 450. Tapahtumasta huolimatta finaali pelattiin ja Juventus voitti pelin 1–0 Michel Platinin rangaistuspotkumaalilla.


title: Juventus FC

text: Kahden ensimmäisen kauden ajan (1897 ja 1898) Juventus pelasi kotiottelunsa Parco del Valentinon- ja Parco Cittadellan-stadioneilla. Sen jälkeen seura siirtyi Piazza d'Armi Stadionille ja pelasi siellä aina vuoteen 1908 asti. Poikkeuksena ovat kaudet 1905 ja 1906, jotka seura pelasi Corso Re Umbertolla ja voitti siellä ensimmäisen scudettonsa 1905.


title: Juventus FC

text: Sittemmin vuosina 1909–1922 seura pelasi kotiottelunsa Corso Sebastopoli Campilla. Sieltä seura siirtyi pelaamaan Corso Marsiglia Campille aina vuoteen 1933, jolloin Juventus sai jälleen pelata uudella stadionilla, tällä kertaa Stadio Benito Mussolinilla (ennen Stadio Comunale Vittorio Pozzo ja lopuksi Stadio Olimpico di Torino). Stadion vihittiin käyttöön vuonna 1934 jalkapallon maailmanmestaruuskisoihin. Tällä samaisella stadionilla Juventus pelasi 890 liigaottelua 57 vuoden ajan vuoteen 1990 asti. Tällöin seura sai uuden tarvitsemansa stadionin, Stadio delle Alpin, joka sekin rakennettiin jalkapallon maailmanmestaruuskisoihin, tällä kertaa vuoden 1990 kisoihin.


title: Juventus FC

text: Delle Alpi pysyi seuran kotistadionina kaudet 1990–2006. Kaudeksi 2006–2007 seura palasi Stadio Olimpico di Torinolle eli Stadio Grande Torinolle, Delle Alpin remontin takia. Olimpicolla on 27 128 katettua istumapaikkaa, Delle Alpilla taas paikkoja on 69 000. Stadio Olimpico di Torino oli myös vuoden 2006 talviolympialaisten avajais- ja lopetusseremonianäyttämö.


title: Juventus FC

text: Alkukeväästä 2008 Juventus sai Torinon valtuustolta luvan rakentaa uuden modernimman stadionin. Uusi stadion rakennettiin vanhan Delle Alpin tilalle. Stadionille tehtiin paikat noin 40 000 katsojalle ja sen yhteyteen rakennetaan muun muassa harjoituskenttä, sekä joitakin viihdekeskuksia, kuten elokuvateatteri. Uudelle stadionille olikin tarvetta, ei pelkästään Torinossa vaan koko Italiassa, sillä maassa on Euroopan vanhimmat stadionit. Vanhojen stadioneiden infrastruktuuri on rapistunut eikä niissä ole nykyaikaisten standardien mukaisia turvatoimia. Näiden piirteiden lisäksi Delle Alpin näkyvyyttä haukuttiin kehnoksi. Lähin istumapaikka oli 28 metrin päässä kentästä, kun taas uudella stadionilla etäisyyttä on vain yhdeksän metriä. Päästääkseen yhdeksän metrin läheisyyteen uudelle stadionille ei tullut juoksuratoja ja näin ollen se on tarkoitettu vain jalkapallolle. Uuden stadionin rakentaminen aloitettiin vuonna 2009, ja Juventus Stadiumin avajaiset pidettiin 8. syyskuuta 2011.


title: Juventus FC

text: "Lähde: "


title: Juventus FC

text:
Juventuksella on historiansa aikana ollut monta puheenjohtajaa, joista jotkut ovat olleet seuran omistajia ja toiset kunniapuheenjohtajia. Tässä täydellinen lista puheenjohtajista.
Alla lista Juventuksen päävälmentajista alkaen vuodesta 1923, jolloin Edoardo Agnelli sai puheenjohtajan tehtävän.Alessandro Del Piero pitää hallussaan Juventuksen virallista esiintymisennätystä (660, 17. tammikuuta 2011). Hän rikkoi Gaetano Scirean vanhan ennätyksen 6. maaliskuuta 2008, Palermoa vastaan käydyssä ottelussa.


title: Juventus FC

text:
Giampiero Boniperti pitää hallussaan Serie A:n esiintymisennätystä 444 ottelullaan.
Mukaan lukien kaikki viralliset kilpailut Alessandro Del Piero on Juventuksen kaikkien aikojen maalintekijä 280 maalillaan (17. tammikuuta 2011).


title: Juventus FC

text: Del Pierosto tuli myös "Vanhan rouvan" paras maalintekijä Serie A:ssa lokakuussa 2010. Hän ohitti legendaarisen Giampiero Bonipertin, joka viimeisteli liigassa 178 maalia.


title: Juventus FC

text: Kaudella 1933–34 Felice Borel viimeisteli Serie A:ssa 31 maalia 34 ottelussa ja näin ollen pitää hallussaan vielä seuran yhden kauden maaliennätystä Serie A:ssa. Ferenc Hirzer on kuitenkin seuran maalikuningas 35 maalillaan, jotka hän tykitti Italian kansallisessa liigassa kaudella 1925–26 (Italian jalkapalloilun ennätys). Juven maaliennätys yhdessä ottelussa on 6 ja tämän teki italialais-argentiinalainen Enrique Omar Sivori ottelussa verivihollista Internazionalea vastaan kaudella 1960–61.


title: Juventus FC

text: Kaikista ensimmäinen virallinen jalkapallo-ottelu, johon Juventus osallistui pelattiin vuonna 1900, jolloin sarjan nimi oli ”Italian kansallinen liiga”. Juventus hävisi ottelun 0–1 FBC Torineselle. Suurinumeroisin voitto ikinä, jonka Juve on "paukuttanut" taululle on 15–0 Centoa vastaan, Italian cupin toisella kierroksella kaudella 1926–27. Pääsarjassa suurinumeroisin voitto on 11–0 ACF Fiorentinasta, sekä US Fiumanasta kaudella 1928–29. Juventuksen raskain tappio tuli seuran alkuaikoina kaudella 1912–13; jolloin he hävisivät Torino FC:lle 0–8.


title: Juventus FC

text: Juventus pitää hallussaan yhden kauden maaliennätystä, mukaan lukien Serie A, Italian cup ja eurooppalaiset kilpailut; 106 maalia kaudella 1992–93.


title: Juventus FC

text: Kaiken kaikkiaan Juventus on ”tuottanut” eniten maajoukkuepelaajia Italian maajoukkueeseen. Se onkin ainoa italialainen seura, joka on ”tuottanut” pelaajia toisten jalkapallon maailmanmestaruuskisojen jälkeen jokaiseen Italian maajoukkueeseen. Juventuksesta on osallistunut lukuisia pelaajia Italian MM-kisamatkoihin. Vuoden 1934 jalkapallon maailmanmestaruuskisoihin osallistui peräti yhdeksän Juventuksen pelaajaa.


title: Juventus FC

text: Alla on luettelo Juventuksen pelaajista, jotka edustivat Italian maajoukkuetta sen voittaessa MM-kultaa.Kaksi joukkueen pelaajaa on voittanut MM-kisojen kultaisen kengän, Paolo Rossi vuonna 1982 ja Salvatore Schillaci vuonna 1990. Juventuksesta on tullut myös kaksi vuoden 1936 olympialaisten kultamitalistia, Alfredo Foni ja Pietro Rava. Kolme Juventuksen pelaajaa oli myös voittamassa Italian tähän asti ainutta Euroopan mestaruutta vuonna 1968, Sandro Salvadore, Ernesto Càstano ja Giancarlo Bercellino.


title: Juventus FC

text: Juventuksesta on tullut myös muille maille maailmanmestareita, nimittäin Ranskalle. Vuoden 1998 kannua olivat nostamassa Zinédine Zidane ja Didier Deschamps. Juventus on näin ollen tuottanut 24 jalkapallon maailmanmestaria, 22 Italialle ja 2 Ranskalle. Kolme Juventuksen pelaajaa Italian ulkopuolelta on myös voittanut Euroopan-mestaruuden. Epanjalainen Luis del Sol voitti kannun vuonna 1964. Ranskalainen Michel Platini voitti sen vuonna 1984 ja teki samalla kisojen maaliennätyksen (9 maalia), joka on vieläkin voimassa. Toinen ranskalainen EM-voittaja on Zinédine Zidane, joka oli voittamassa kisoja vuonna 2000.


title: Juventus FC

text: 27. kesäkuuta 1967 Juventus Football Clubista tuli osakeyhtiö (ital. "Società per Azioni"). 3. joulukuuta 2001 torinolaisseura listautui Italian pörssiin. Juventuksen osakkeet on jaettu seuraavasti: 60 % omistaa Exor S.p.A. tai paremmin tunnettuna Agnellien perhesäätiö (Giovanni Agnelli & C.S.a.p.a – group), 7,5 % omistaa Libyan Arab Foreign Investment Co. ja jäljelle jäävät 32,5 % omistaa muut osakkeenomistajat.


title: Juventus FC

text: SS Lazion ja AS Roman lisäksi Juventus on ainoa italialainen seura, joka on listautunut Italian pörssiin. Deloitten julkaiseman Football Money Leaguen mukaan Juventus oli maailman kolmanneksi varakkain seura kaudella 2005–2006, seuralla oli arviolta 251,2 miljoonan euron omaisuus. Kauden 2006–2007 jälkeen Juventuksen varallisuus oli pudonnut 145,2 miljoonaan euroon, eli pudotusta oli tapahtunut 106 miljoonaa euroa. Tämä selittyneekin seuran pudottamisella sarjaporrasta alemmas vuonna 2006. Juventuksen osakkeiden arvo on kuitenkin kasvanut koko ajan ja seura on pääsemässä tukevasti jaloilleen muun muassa sen varakkaiden omistajien ja hyvien peliesitysten ansiosta.


title: Juventus FC

text: Kauden 2010–2011 päättyessä Juventuksen velat olivat 95 miljoonaa euroa. Suurin syy suuren velan määrään oli uuden stadionin rakentaminen, joka maksoi 122 miljoonaa euroa. Myös jääminen Mestareiden liigan ulkopuolelle kahtena edellisenä kautena oli osasyynä huonoon taloudelliseen tulokseen.


title: Veden kiertokulku

text: Veden kiertokulku eli hydrologinen kierto kuvaa veden olomuodon muutoksia nesteestä vesihöyryksi ja jääksi tai päinvastoin. Se kuvaa myös veden jatkuvaa liikettä vesikehässä. Veden kiertokulku voidaan jakaa neljään osaan: sadantaan, valuntaan, haihduntaan ja infiltraatioon.Kulkeutumisen lisäksi vesi voi varastoitua vaihtelevan pituisiksi ajoiksi muun muassa järviin, jäätiköihin, pilviin, lumipeitteeseen, pohjaveteen ja meriin.


title: Bostonin teekutsut

text: Bostonin teekutsut () on nimitys, jolla tunnetaan Bostonin (Massachusetts, Yhdysvallat) asukkaiden poliittinen protesti brittihallintoa vastaan vuoden 1773 lopussa. Se on yksi tärkeimmistä Yhdysvaltojen kansallismyyteistä – tarinoista, jotka liittyvät maan perustamiseen.


title: Bostonin teekutsut

text: Saadakseen siirtokunnat tunnustamaan Britannian verotusoikeuden parlamentti salli vain veronalaisen teen viennin. Amerikkalaisten protestien ja boikotin ansiosta teelaivat joutuivat palaamaan purkamattomina takaisin paitsi Bostonin laiva, joka jäi satamaan odottamaan purkamista. Paikallinen kansankokous määräsi sen palaamaan mutta kuvernööri kielsi. Lain mukaan laiva piti purkaa viimeistään 16.12.1773, jolloin illalla laivaan hiipi 60 intiaaneiksi pukeutunutta bostonilaista. He heittivät kaikki kallisarvoiset teelaatikot mereen, eivätkä satamavartijat ja tullimiehet pystyneet estämään heitä. Tapahtuma oli amerikkalaisten vastalause Ison-Britannian määräämiä veroja vastaan. Englantilaiset puolestaan pitivät Bostonin tapahtumia kapinana, tekivät vastatoimia, jotka johtivat vastaboikotteihin, ja lopulta lähettivät vuonna 1775 sotaväkeä kukistamaan niskuroijat, mikä johti vuosien sotaan ja Yhdysvaltain itsenäisyysjulistukseen.


title: Bostonin teekutsut

text: Pohjois-Amerikan siirtokunnissa (myöhemmin Yhdysvallat) oli pitkään katsottu, että heitä saavat verottaa vain heidän itse valitsemansa edustajat. Tämän vuoksi Britannialla oli vaikeuksia verottaa heitä, yrityksiin vastattiin protestein ja boikotein. Epäonnistunut keino vaihdettiin toiseen, esimerkiksi painotuotteiden leimavero kumottiin vuoden 1765 leimaverolailla mutta 1766 Britannian parlamentti julisti, että sillä on oikeus säätää siirtokuntia sitovia lakeja kaikissa tapauksissa. Uusia veroja säädettiin 1767, mutta Amerikan kauppiaat laativat tuonninvastaisen sopimuksen tätä vastaan, suuri osa kansaa kieltäytyi juomasta brittiteetä, korvikkeita kehiteltiin ja salakuljetus oli vilkasta.


title: Bostonin teekutsut

text: Vuonna 1770 parlamentti joutui siksi kumoamaan tullit mutta jätti näön vuoksi teetullin voimaan osoittaakseen valtansa. Vuonna 1773 teevero uusittiin lähes nimellisen pienenä ja kauppakomppanialle annettiin oikeus myydä teetä suoraan Amerikkaan.


title: Bostonin teekutsut

text: Amerikkalaiset "whigit" eli liberaalit patriootit järjestäytyivät nimellä "Vapauden pojat" järjestämään suurmielenosoituksia ja muutenkin kampanjoimaan teetulleja vastaan, etenkin kun niiden ja kauppakomppanian yksinoikeuden pelättiin laajenevan muihin tuotteisiin.


title: Bostonin teekutsut

text: Kaikissa muissa siirtokunnissa kampanja onnistui niin hyvin, että teelaivat joutuivat palaamaan, paitsi Massachusettsissa, jossa kuvernööri painosti teenvälittäjät, mm. kaksi poikaansa, pitämään kiinni teesopimuksistaan.


title: Bostonin teekutsut

text: Intiasta lähteneen teelaivan tullessa Bostoniin whig-johtaja Samuel Adams kutsui väkeä kansankokoukseen, jonne tulikin tuhansia ihmisiä, niin että kokouspaikkaa piti vaihtaa. Kansankokous määräsi laivan lähtemään purkamatta lastiaan maksamatta teetullia (Britannian määräämän 20 päivän kuluessa) sekä asetti 25 miestä vahtimaan laivaa. Kuvernööri kieltäytyi antamasta laivalle lupaa toimia näin, ja kaksi uuttakin teelaivaa saapui.


title: Bostonin teekutsut

text: Määräpäivänä 16. joulukuuta 1773 teelaiva oli yhä Bostonin satamassa. Noin 7 000 ihmistä kokoontui kansankokoukseen, jossa Adams totesi, ettei kokous voi tehdä enempää maan pelastamiseksi, koska kuvernööri ei vieläkään antanut laivalle lähtölupaa. Hän vaati Britannialta kovaa linjaa "Vapauden poikia" vastaan toisin kuin muut kuvernöörit.


title: Bostonin teekutsut

text: Kun Adams yritti saada kokouksen jälleen hallintaansa, väkeä alkoi jo virrata ulos kokousrakennuksesta satamaan. Samana iltana 60 (tai 30 - 130) bostonilaista, osa heikosti Mohawk-intiaaneiksi naamioituneinta, miehittivät kaikki kolme laivaa ja heittivät kaikki 342 teearkkua mereen. Tapahtumalle annettiin myöhemmin nimi ""Bostonin teekutsut"".


title: Bostonin teekutsut

text: Ei tiedetä, oliko Adams salaa suunnitellut "teekutsut", mutta välittömästi niiden jälkeen hän alkoi puolustaa ja julkistaa niitä. Hänestä se oli kansalaisten ainoa keino puolustaa perustuslaillisia oikeuksiaan ("ei verotusta ilman edustusta", vrt. Magna Charta).


title: Bostonin teekutsut

text: Britanniassa siirtokuntien oikeuksia puolustaneetkin parlamentaarikot kääntyivät Amerikkaa vastaan. Parlamentti sääti "Pakkoasetukset", mm. Bostonin sataman sulkemisen.


title: Bostonin teekutsut

text: Benjamin Franklin sanoi, että tuhottu tee tulisi korvata, 90 000 puntaa. Robert Murray meni kuvernöörin luokse kolmen muun kauppiaan kanssa maksaakseen summan, mutta kuvernööri kieltäytyi ottamasta maksua vastaan. Toisaalta samantapaisia protestitapahtumiakin tehtiin ympäri siirtokuntia Bostonin teekutsujen mallia seuraten.


title: Bostonin teekutsut

text: Vuonna 1774 parlamentti sulki Bostonin kauppasaartoon, kunnes teevero maksettaisiin. Tämä johti siirtokunnissa yltyneisiin protesteihin ja vuoden 1775 kongressiin, joka vaati monarkkia perumaan lait. Kriisi eskaloitui, ja vuonna 1775 siitä puhkesi vapaussota ja Amerikan vallankumous.


title: Bostonin teekutsut

text: "Amerikkalaiset ovat leijonia vain niin kauan kuin me olemme lampaita", kerrotaan kuningas Yrjö III:n sanoneen.


title: Bostonin teekutsut

text: Vuonna 1775 parlamentti sääti lain, jossa se vapautti kokonaan verotuksesta ne siirtokunnat, jotka kustansivat itse imperiaalisen puolustuksensa upseerit mukaan lukien. Sodan kestettyä kolme vuotta, vuonna 1778, parlamentti myös kumosi teelain. Tapahtumien vyöry oli kuitenkin jo edennyt niin pitkälle, että vapaustaistelua ei voinut enää pysäyttää, ja lopulta Britannia vetäytyi sotavuosien turhauttamana, pitkälti emämaan whigien vaikutuksesta, ja kolmentoista siirtokunnan (osavaltion) USA sai vuonna 1776 julistamansa itsenäisyyden.


title: Bostonin teekutsut

text: On olemassa myös


title: Haihtuminen

text: Haihtuminen tarkoittaa nesteen, yleensä veden muuttumista kaasuksi ja siirtymistä ympäröivään tilaan. Toisin kuin kiehumista, haihtumista voi tapahtua kaikissa lämpötiloissa. Haihtumista kuvaa suure haihdunta.


title: Haihtuminen

text: Veden kiertokulussa tavallista erilaisilta pinnoilta, kuten vesistöistä, maasta tai kasvillisuuden pinnalta, tapahtuvaa haihtumista kutsutaan "evaporaatioksi". Haihtumista voi tapahtua myös osana kasvien elintoimintoja siten, että vesi kulkeutuu kasvin juurien ja varren kautta haihtuakseen lopulta ilmaan kasvin lehdiltä. Tällöin puhutaan transpiraatiosta. Yhteisnimitys näille on evapotranspiraatio eli kokonaishaihdunta.


title: Haihtuminen

text: Haihtumisen vastakohta on tiivistyminen, jossa kosteus tiivistyy ilmakehästä alustalle. Jos kiinteä aine siirtyy suoraan kaasuksi ilmakehään olematta välillä nestettä, puhutaan sublimoitumisesta. Vastaava kaasun asettuminen suoraan pinnalle kiinteäksi aineeksi on härmistymistä.


title: Haihtuminen

text:
Atomaarisesta näkökulmasta ilmiötä voidaan tarkastella seuraavasti: kuvitellaan, että suurennetaan haihduttavaa pintaa niin, että vesimolekyylit tulevat näkyviin. Tasapainotilassa osa sinne tänne liikkuvista vesimolekyyleistä joutuu takaisin haihduttavalle pinnalle, mutta pinnalta irtoaa saman verran uusia vesimolekyylejä ilmaan. Tällöin pinnan läheinen ilma on kylläinen vesihöyrystä. Varsinainen haihdunta vaatii energiaa eli vesimolekyylien suurempia nopeuksia. Tämän voi havaita esimerkiksi suihkun jälkeen tuntuvana kylmyytenä: haihtuminen sitoo energiaa iholta.
Jatkuva haihdunta edellyttää lisäksi ilman pystysuuntaista sekoittumista, sillä muuten haihduttavan pinnan läheinen ilma tulisi nopeasti vesihöyrystä kylläiseksi.


title: Haihdunta

text: Haihdunta on haihtumiseen liittyvä suure. Se ilmaistaan yleensä millimetreinä: tunnissa (mm/h), vuorokaudessa (mm/d) tai vuodessa (mm/a).


title: Haihdunta

text: Haihdunnan määrittäminen ei ole yhtä yksinkertaista kuin esimerkiksi sademäärän. Haihduntaa voidaan mitata lysimetrien ja haihtumisastioiden avulla. Lysimetri on maalla täytetty ja tutkittavalla kasvipeitteellä peitetty astia, jonka vesitaseesta haihdunta lasketaan. Haihtumisastia taas on yksinkertaisesti vedellä täytetty astia, josta haihtumista voidaan seurata. Haihdunnan suoralle laskemiselle on kehitetty useita kaavoja (esimerkiksi Penmanin kaava), jotka perustuvat muun muassa pystysuorien kosteuserojen mittaamiseen. Se voidaan myös määrittää epäsuorasti esimerkiksi vesitaseyhtälön jäännösterminä eli ainoana tuntemattomana tai vastaavasti lämpöenergiataseesta.


title: Haihdunta

text: Maan alueiden erilaiset haihtumiset johtuvat erilaisista energiamääristä eli Auringon säteilyn erilaisesta jakautumisesta Maan pinnalle, mutta myös käytettävissä olevan veden määrästä. Yleisesti aavikoilta haihdunta on vähäistä meristä ja päiväntasaajan lähettyvillä olevilta runsassateisilta alueilta suurta. Suomessa haihdunnat ovat etelässä luokkaa 400-500 mm/a ja pohjoisessa 200-250 mm/a.


title: Arkhytas

text: Arkhytas (, 428 – 347 eaa.) oli antiikin kreikkalainen filosofi, matemaatikko, tähtitieteilijä, valtiomies, sotastrategi ja armeijan komentaja.


title: Arkhytas

text: Arkhytas syntyi Taraksessa, Suur-Kreikassa nykyisen Italian eteläosassa. Hän oli Mnesagoraan tai Histiaioksen poika. Hänen opettajanaan toimi Filolaos, ja hän itse opetti matematiikkaa Eudoksos Knidoslaiselle. Hän kuului pythagoralaiseen koulukuntaan, ja oli tunnettu Platonin läheisenä ystävänä. Hänen ja Eudoksoksen yhteinen oppilas oli Menaikhmos.


title: Arkhytas

text: Arkhytasta pidetään joskus matemaattisen mekaniikan perustajana. Eutokioksen mukaan Arkhytas ratkaisi kuution tilavuuden kaksinkertaistamisen ongelman geometrisilla menetelmillään. Arkhytaan teoriat on kuvattu Eukleideen teoksessa "Alkeet", kirjassa VIII.


title: Arkhytas

text: Eräs Arkhytaan pohtima ongelma oli ns. kosmisen reunan arvoitus: mitä tapahtuu keihäälle, joka heitetään maailmankaikkeuden reunan yli?


title: Heuristiikka

text: Heuristiikka (sana juontaa juurensa kreikan kielen ilmaisusta "heureka", ”löysin”) on kognitiivisen psykologian määrittelemä epäformaali menetelmä ongelmanratkaisuun. Etenkin rahoituksen käyttäytymistaloustieteellinen koulukunta on kiinnostunut yksilöiden heuristisista prosesseista sekä niiden soveltamisesta taloudellisten toimijoiden tehdessä päätöksiä epävarmuuden vallitessa (ks. Prospektiteoria). Sitä käytetään metodina, joka johtaa yleensä varsin nopeasti riittävän lähelle parasta mahdollista lopputulosta. Heuristiikkaa ovat esimerkiksi erilaiset nyrkkisäännöt, akateemiset arvaukset, intuitiiviset päätökset sekä niin sanottu "maalaisjärki". Kyseessä on valmiiden, etukäteen mietittyjen tai hankittujen ratkaisumallien soveltaminen ongelmanratkaisussa, sekä tietokoneohjelmissa että ihmismielessä. Yksinkertainen esimerkki heuristiikasta on niin sanottu ”yritys ja erehdys”: kun polkupyöräremontin aikana valitaan ruuvia laatikosta, niin sopivan kokoisen ruuvin löytämiseen ei yleensä käytetä mittareita eikä lajittelua, vaan yksinkertaisesti kokeillaan parhaalta näyttävää vaihtoehtoa ja tarvittaessa uusitaan yritys. Heuristiset prosessit ovat yksi määritelmä ongelmalle. Asia ei itsessään ole ongelma, mikäli se ei synnytä yksilössä heuristisia prosesseja. Näitä edellä mainittuja prosesseja ovat muun muassa ajatteluprosessin käynnistäminen, ylläpitäminen sekä säätely. Heuristiikkojen ja heurististen prosessien käytössä on suuria eroja yksilöiden välillä, etenkin verrattaessa ongelmaa ratkaisevien noviisien sekä eksperttien kognitiivisia kykyjä.


title: Heuristiikka

text: Yleisiä heuristiikkoja ovat:


title: Heuristiikka

text: Heuristiikkaa käytetään esimerkiksi:


title: Wuxia

text: Wuxia on kiinalaisessa kirjallisuudessa ja elokuvassa esiintyvä tyylilaji. Se sisältää historiallisia sankaritarinoita, joissa itämaiset taistelulajit ovat keskeisessä osassa. Alku "wu" viittaa taistelulajeihin ja loppu "xia" merkitsee henkisiä arvoja.


title: Wuxia

text: Wuxia tarkoittaa kiinalaisia sotasankaritarinoita. Wuxia-tarinoiden sankari on yleensä mies, joka seikkailee fantasiamaisessa muinaisessa Kiinassa. Sankarilla on yli-inhimillisiä ja jopa yliluonnollisia taitoja ja kykyjä, kuten loistavat lähitaistelutaidot, uskomaton ketteryys ja kyky uhmata painovoimaa. Sankari joutuu selvittämään rikoksia ja vääryyksiä. Yleensä sankari itse on kokenut lapsuudessaan traagisia tapahtumia, esimerkiksi menettänyt perheensä.


title: Wuxia

text: Wuxia-kirjallisuus on hyvin suosittua Kiinassa, Hongkongissa, Taiwanissa ja Singaporessa. Aasialaiset elokuvaohjaajat tekevät suosituimmista kirjoista elokuvia ja televisiosarjoja. Elokuvia alettiin tehdä Hongkongissa 1960-luvulla vanhojen tarinoiden pohjalta, mutta elokuvien tyyli sai vaikutteita western-elokuvista. Kaikkein ensimmäisenä wuxia-elokuvana kuitenkin pidetään "The Burning of Red Lotus Monastery" -nimistä elokuvaa vuodelta 1928.


title: Wuxia

text: Wuxia-elokuvat olivat länsimaissa pysyneet pitkään melko tuntemattomina, kunnes elokuvaohjaaja Ang Leen ohjaama wuxia-elokuva "Hiipivä tiikeri, piilotettu lohikäärme" ilmestyi kesällä 2000. Elokuva menestyi hyvin ja voitti neljä Oscar-palkintoa, kuten vuoden parhaan ulkomaalaisen elokuvan palkinnon. Ang Leetä seurasi elokuvaohjaaja Zhang Yimou elokuvillaan "Hero" ja "Lentävien tikarien talo", jotka myös menestyivät hyvin.


title: Wuxia

text: Todellisena vedenrajaajana pidetään King Hun klassikkoa vuodelta 1971, Kultainen Hämähäkki, joka ensimmäistä kertaa lisäsi syvyyttä ennen niin ohueen lajityyppiin yhdistelemällä elokuvaansa voimakkaasti itämaisen filosofian (Buddhalaisuus) ajatuksia sekä symboliikkaa. Elokuva tunnetaan myös sen päähenkilöstä, joka vetäytyy tapahtumiin mukaan vahingossa eikä osaa taistelulajeja.


title: Wuxia

text: Naissankareita oli esiintynyt wuxiassa jo jonkin aikaa (esim. Shaw Veljesten tuottamissa elokuvissa 60-luvulla), mutta vasta Kultainen Hämähäkki esitteli voimakkaan ja moniulotteisemman naissankarin, josta esimerkiksi Ang Lee ja Zhang Yimou ovat myöhemmin ottaneet mallia omiin "wuxia "-elokuviinsa.


title: Issyk Kul

text: Issyk Kul (kirjoitetaan myös "Yssyk-Kul", "Isyk-Köl") on vuoristojärvi Yssyk-Kölin alueella Koillis-Kirgisiassa Keski-Aasiassa Tienšanin vuoristossa.


title: Issyk Kul

text: Issyk Kulin pinta on 1 608 metriä merenpinnan yläpuolella. Järven pinta-ala on 6 236 neliökilometriä ja sen tilavuus 1 738 kuutiokilometriä. Keskisyvyys on 280 metriä, ja syvin kohta on 668 metrin syvyydessä.


title: Issyk Kul

text: Issyk Kul on 22 080 neliökilometrin laajuisen valuma-alueen laskujärvi. Issyk-Kulin allasta reunastaa sen pohjoispuolella Künggöy Ala-Toon ja eteläpuolella Teskey Ala-Toon vuoristo. Järveen laskee yli 50 jokea ja puroa, ja niistä suurimmat ovat lähes sadan kilometrin pituiset Žyrgalang ja Tüp.


title: Issyk Kul

text: Järvi ei jäädy talvella ja siellä harjoitetaan kalastusta. Neuvostoaikana järvi oli suosittu lomanviettokohde. Järven länsirannalla on Balyktšyn kaupunki, pohjoisrannalla turistikohde Tšolpon-Ata, itärannalla Karakol, jossa on Venäjän nyttemmin vuokraama entinen neuvostolaivaston tutkimuskeskus, ja Tjup sen lähellä.


title: Issyk Kul

text: Järven veden lisääntyvä käyttö ympäröivien alueiden kasteluun on laskenut järven pintaa noin 10 metriä vuoden 1850 jälkeen. Järven supistumisella on ollut vaikutuksia alueen ilmastoon.


title: Bislama

text: Bislama on Vanuatulla käytettävä englantiin perustuva kreolikieli. Bislama kehittyi 1800-luvun loppupuolella.


title: Bislama

text: Bislamaa puhuu äidinkielenään 10 000 Vanuatulla asuvaa ihmistä. Suurin osa Vanuatun väestöstä kuitenkin ymmärtää sitä, ja kieltä käytetäänkin lingua francana eri kieliryhmien välillä. Bislamalla on puhujia myös Uudessa-Kaledoniassa. Se on melko samankaltainen Papua-Uudella-Guinealla käytettävän tok pisinin ja Salomonsaarilla käytettävän pijinin kanssa.


title: Bislama

text: Vanuatun kansallislaulu "Yumi, Yumi, Yumi" on laulettu bislamaksi.


title: Bislama

text: Kielen nimen "bislama" uskotaan olevan väännös ilmauksista "Beche-de-Mer" ja "Beach-la-Mar", joilla viitataan ruuaksi käytettyihin merimakkaroihin (rans. "bêche-de-mer") .


title: Bislama

text: Kaikki bislaman äänteet löytyvät englannista, mutta tietyt englannin kielen äänteet, esim. [θ] ja [ð] eivät löydy bislamasta.


title: Bislama

text: Konsonantteja on 18. Äänne [ŋ] kirjoitetaan ⟨ng⟩ ja [ʧ] puolestaan ⟨j⟩.


title: Bislama

text: Bislamassa on vain viisi vokaalia, ja ne kaikki ovat oraalisia.


title: Bislama

text: Ranskalaisissa lainasanoissa, joissa on nasaalivokaaleja, merkitään bislamassa yksinkertaisesti äng-äänteellä: esim. kroisantti (rans. "croissant") on bislamaksi "kwasong" [kwa.ˈsoŋ].


title: Bislama

text: Sekä konsonanttien että vokaalien kohdalla on runsaasti allofoniaa riippuen puhujien kotikielestä. Esim. Malakulan saarella ⟨b⟩ ääntyy usein [ᵐb] .


title: Bislama

text: Persoonapronomineissa bislama erottelee yksikön ja monikon lisäksi myös kaksikon (duaali) ja kolmikon (triaali). Ensimmäisten persoonien, paitsi luonnollisesti yks. 1., kohdalla tehdään ero inklusiivin ja ekslusiivin välillä: jos puhuja lukee kuulijansa mukaan "meihin", käytetään inklusiivista muotoa.


title: Bislama

text: Lukusanat ovat käytännössä englantia, joka on sovitettu bislamaan.


title: Bislama

text: 1: wan, 2: tu, 3: tri, 4: foa, 5: faev, 6: siks, 7: seven, 8: eit, 9: naen, 10: ten


title: Bislama

text: Bislamassa murteet perustuvat usein puhujien omiin kotikieliin, sillä Vanuatulla puhutaan hieman yli sataa kieltä. Karkea jako tehdään usein kaupunki- ja saaristovariantin välille, jossa mm. kaupunkilaisten sanastossa on enemmän vaikutteita englannista ja ranskasta.


title: Bislama

text: Vanuatun viralliset kielet ovat bislaman lisäksi englanti ja ranska. Suurin osa lapsista käy koulunsa englanniksi tai ranskaksi, ja näiden kieliryhmien välit ovat perinteisesti olleet kylmät. Bislaman käyttöä opetuskielenä hidastaa myös mm. lukutaitoisten vähäinen määrä ja 1982 parlamentti päätti ettei bislamaa opeteta kouluissa . Toisaalta bislamassa on yhä vähemmän variaatiota, joten kielen standardointia ei enää niinkään hidasta kielen variaatio, vaan harhaluulo siitä, ettei yleispäteviä sääntöjä voida luoda. 2000-luvun alussa bislaman asemaa on alettu parantaa sopimalla yhteisistä kielen normeista .


title: Bislama

text: Bislama on kuitenkin Vanuatun virallisista kielistä kaikkein puhutuin, sillä se toimii yhteisenä kielenä eri kieliryhmien välillä. Sillä on myös tärkeä merkitys yhteisen vanuatualaisen identiteetin luomisessa .


title: Bislama

text: Mediaa kulutetaan bislamaksi kovin vähän, sillä suurin osa lukutaitoisista tekee sitä englanniksi tai ranskaksi. Australian yleisradioyhtiö ABC julkaisee kuitenkin säännöllisen uutislähetyksen (Wantok), joka tulee bislaman lisäksi myös tok-pisiniksi ja pijiniksi.


title: Buharan sosialistinen kansantasavalta

text: Buharan sosialistinen kansantasavalta oli lyhytikäinen valtio Keski-Aasiassa, nykyisten Uzbekistanin, Turkmenistanin ja Tadžikistanin valtioiden alueilla. Sen pääkaupunkina oli Buhara. Kansantasavallan johdossa oli Faizullah Hojaev.


title: Buharan sosialistinen kansantasavalta

text: Buharan sosialistinen kansantasavalta käsitti Buharan kaanikunnan alueen. Kaanikunnan viimeinen emiiri syöstiin vallasta 6. syyskuuta 1920 ja samana päivänä kaanikunnasta muodostettiin nimellisesti itsenäinen Neuvostoliiton suojeluksen alainen Buharan sosialistinen kansantasavalta.


title: Buharan sosialistinen kansantasavalta

text: Buharan sosialistisen kansantasavallan nimi muutettiin 19. syyskuuta 1924 muotoon Buharan sosialistinen neuvostotasavalta. Pian tämän jälkeen, 19. marraskuuta 1924, Buharan SNT lakkautettiin ja sen alue jaettiin samoihin aikoihin perustettujen Uzbekistanin SNT:n ja Turkmenistanin SNT:n sekä aluksi Uzbekistanin SNT:aan kuuluneen Tadžikistanin ASNT:n kesken. Tämä jako oli osa Neuvostoliiton Keski-Aasian uudelleenjakoa kansallisuusrajojen mukaan.


title: The Jimi Hendrix Experience

text: The Jimi Hendrix Experience oli yhdysvaltalais-brittiläinen yhtye, joka perustettiin Westminsterissä, Lontoossa syyskuussa 1966. Yhtye koostui laulaja-lauluntekijästä ja kitararistista Jimi Hendrixistä, basistista Noel Reddingistä sekä rumpalista Mitch Mitchellistä. The Jimi Hendrix Experience oli aktiivinen kesäkuuhun 1969 asti. Tänä aikana he julkaisivat kolme studioalbumia ja heistä tuli yksi suosituimmista rockmusiikin esityksistä. Huhtikuussa 1970 Hendrix, Mitchell ja basisti Billy Cox esiintyivät ja äänittivät musiikkia kunnes Hendrix kuoli 18. syyskuuta 1970.


title: The Jeff Beck Group

text: The Jeff Beck Group on kitaristi Jeff Beckin vuonna 1967 perustama rockyhtye, jonka ensimmäinen kokoonpano usein luetaan heavy metalin pioneereihin. Laulajana tässä kokoonpanossa toimi Rod Stewart, basistina Ron Wood, kosketinsoittajana (piano) Nicky Hopkins ja rumpalina Mick Waller. Yhtye antoi vaikutteita monille 1960-luvun lopun ja 1970-luvun alun aloittaville muusikoille ja erityisesti kitaristeille. Tyyliltään The Jeff Beck Groupin ensimmäistä kokoonpanoa voi karkeasti verrata alkuaikojen Led Zeppeliniin.


title: The Jeff Beck Group

text: Yhtye julkaisi vain kaksi albumia. Tämän jälkeen Stewart ja Wood liittyivät yhtyeeseen nimeltä The Faces. Beck jatkoi The Jeff Beck Groupia toisella kokoonpanolla vuonna 1971, mutta tämäkin yhtye hajosi jo vuotta myöhemmin.


title: The Jeff Beck Group

text: The Jeff Beck Groupin oli määrä esiintyä Woodstockin festivaaleilla vuonna 1969, mutta konsertti peruttiin. On sanottu, että peruutuksen myötä The Jeff Beck Group menetti parhaan tilaisuutensa nousta maailmansuosioon. Yhtyeen toinen kokoonpano esiintyi Turun Ruisrockissa vuonna 1971.


title: Astrahanin kaanikunta

text: Astrahanin kaanikunta oli valtio Itä-Euroopassa Volgan suun ja alajuoksun ympärillä Kaspianmeren rannalla Aasian rajan tuntumassa. Kaanikunta oli olemassa 1400- ja 1500-luvuilla. Nykyisin alue kuuluu pääasiassa Kazakstaniin sekä Venäjään kuuluviin Astrahanin alueeseen ja Kalmukiaan.


title: Astrahanin kaanikunta

text: Suurin osa Astrahanin kaanikunnan väestöstä oli maanviljelyä harjoittavia Astrahanin tataareja ja paimentolaisia nogaita. Kaanikunnan pääkaupunki oli Xacitarxan, joka sijaitsi nykyisen Astrahanin kaupungin lähellä.


title: Astrahanin kaanikunta

text: Volgan alajuoksun ympäristö oli useiden turkkilais-tataarilaisten kansojen asuttama viimeistään 400-luvulta jaa. Mongolit valtasivat alueen 1200-luvulla. Mongolivaltakunta jakaantui kuitenkin pian pienempiin valtakuntiin. Itäinen Eurooppa tuli kuulumaan Kultaisen ordan valtakuntaan. Sisällissota jakoi Kultaisen ordan 1400-luvulla. Kaani Qasim perusti itsenäinen Astrahanin kaanikunnan noin vuonna 1466. Kaanikunnan sijainti Volgan suun ympärillä ja tärkeän kauppareitin varrella toi sille hyvinvointia. Mutta myös naapurivaltioiden ja –kansojen kiinnostuksen sen alueeseen. Tämä johtikin useisiin sotiin. Suurta vahinkoa Astrahanille toi Krimin kaanikunnan kaani Mengli Giray.


title: Astrahanin kaanikunta

text: Venäjän tsaari Iivana IV Julma valtasi Astrahanin pohjoisen naapurin Kazanin kaanikunnan 1552 ja lähetti sotilaitaan myös Astrahaniin. Vuonna 1554 Venäjä nosti Astrahanissa valtaan kaani Derviş Alin, joka hallitsi Venäjän vasallina. Derviş Ali kuitenkin liittoutui Krimin kaanikunnan kanssa ajakseen Venäjän pois alueelta. Niinpä Venäjän armeija hyökkäsi uudelleen Astrahaniin 1557. Nyt kaanikunta vallattiin ja liitettiin suoraan Venäjän alaisuuteen. Kaani Derviş Ali onnistui kuitenkin pakenemaan Azovin linnaan. Astrahanin kaanikunnan nogaiväestö karkotettiin Kazakstaniin ja Dagestaniin. Heitä myös pakeni Krimin kaanikunnan ja Osmanien valtakunnan alueille Asovanmeren ympäristöön. Tataariväestö sai jäädä alueelle, mutta heihinkin kohdistettiin sortotoimenpiteitä.


title: Kapingamarangin kieli

text: Kapingamarangi on austronesialainen kieli. Sitä puhutaan Mikronesian liittovaltiossa. Sillä on noin 3 000 puhujaa, joista 1000 asuu Kapingamarangin atollilla ja 2000 Ponapessa. Kapingamarangin läheisin sukulaiskieli on nukuoro. Uusi Testamentti julkaistiin kapingamarangiksi vuonna 2000.


title: Kapingamarangin kieli

text: Kapingamarangissa on 10 konsonanttia /p k t m n ŋ s r h v/. ŋ tarkoittaa äng-äännettä.


title: Kapingamarangin kieli

text: Kapingamarangissa ovat tapahtuneet täysin samat äänteenmuutokset kuin läheisessä nukuoron kielessä: *f > h, h > 0 (hävinnyt), l > r, w > v ja ' > 0. ' tarkoittaa kielestä hävinnyttä glottaaliklusiilia.


title: Tim Bogert

text: Tim Bogert (s. 27. elokuuta 1944 Ridgefield, New Jersey, Yhdysvallat) on yhdysvaltalainen rock-muusikko. 1960-luvulla Bogert soitti bassokitaraa raskaan rockin uranuurtajiin kuuluneessa Vanilla Fudge -yhtyeessä. 1970-luvun alussa hän työskenteli hard rock -yhtyeissä Cactus ja Beck, Bogert, Appice. Viimeksi mainitussa soittivat myös kitaristi Jeff Beck ja Vanilla Fudgen rumpali Carmine Appice.


title: Carmine Appice

text: Carmine Appice (s. 15. joulukuuta 1946) on yhdysvaltalainen rock-muusikko, jonka pääinstrumentti on rummut.


title: Carmine Appice

text: Appice sai mainetta 1960-luvun lopulla heavy metalin edelläkävijöihin lasketun Vanilla Fudge -yhtyeen rumpalina. Vanilla Fudgen hajottua hän jatkoi yhdessä samassa yhtyeessä soittaneen basisti Tim Bogertin kanssa Cactus-nimisessä hard rock -yhtyeessä sekä kitarataituri Jeff Beckin johtamassa kokoonpanossa Beck, Bogert, Appice. Carmine Appice on soittanut rumpuja myös glam metal -yhtye King Kobran riveissä. Hänen veljensä Vinny Appice on myös rumpali.


title: Hiipivä tiikeri, piilotettu lohikäärme

text: Hiipivä tiikeri, piilotettu lohikäärme on Ang Leen ohjaama kiinalais-taiwanilainen wuxia-elokuva, joka sai ensi-iltansa kesällä 2000. Se pohjautuu kiinalaisen kirjailijan Wang Dulun kirjoittaman viisiosaisen kirjan neljänteen osaan.


title: Hiipivä tiikeri, piilotettu lohikäärme

text: "Hiipivä tiikeri, piilotettu lohikäärme" menestyi kansainvälisesti hyvin. Se voitti monia elokuva-alan palkintoja, kuten neljä Oscar-palkintoa, mukaan lukien vuoden parhaimman ulkomaalaisen elokuvan palkinnon. Vuonna 2016 elokuva äänestettiin BBC:n kyselyssä alkaneen vuosisadan 40 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa. Vuonna 2018 BBC:n kansainvälinen asiantuntijaraati äänesti sen kaikkien aikojen sadan parhaan ei-englanninkielisen elokuvan joukkoon.


title: Hiipivä tiikeri, piilotettu lohikäärme

text: Elokuvan tunnuskappaleen "A Love Before Time" esittää amerikankiinalainen Coco Lee. Hän esitti kappaleen Oscar-gaalassa 2001.


title: Hiipivä tiikeri, piilotettu lohikäärme

text: Elokuva on kuvattu Kiinassa. Vaikka elokuva on puhuttu mandariinikiinaksi, monilla kiinankielisillä katsojilla oli vaikeuksia ymmärtää elokuvaa, koska näyttelijät puhuivat hyvin erilaisilla aksenteilla. Näyttelijä Jet Lin piti aluksi näytellä Li Mu Baita, mutta hän kieltäytyi, koska hänen täytyi esiintyä elokuvassa "Romeon on kuoltava".


title: Hiipivä tiikeri, piilotettu lohikäärme

text:
"Hiipivä tiikeri, piilotettu lohikäärme" sijoittuu
Qing-dynastian aikaiseen Kiinaan. Taistelulajien mestari Li Mu Bai aikoo luovuttaa miekkansa, mutta salaperäinen varas varastaa sen. Li Mu Bai ja hänen naispuolinen toverinsa, nuorena kuolleen veljensä leski, Yu Shu Lien, ryhtyvät etsimään miekkaa. Miekan varastanut rosvo paljastuu Jadekettu-nimisen naisen apuriksi. Li Mu Bai on vannonut tappavansa Jadeketun, koska tämä tappoi hänen mestarinsa. Varas paljastuu Yu Shu Lienin ystäväksi Jen Yuksi, jonka on määrä mennä naimisiin isänsä liikekumppanin kanssa. Jen kuitenkin haluaa vapautta ja tämän vuoksi on liittoutunut Jadeketun kanssa. Hän on myös pettänyt Jadeketun ja opiskellut itsenäisesti mestarinsa tietämättä. Tarinaan liittyy myös Jen Yun romanssi Lo-nimisen aavikkorosvon kanssa. Lo yrittää tuloksettomasti saada Jen Yu'ta mukaansa ja Li Mu Bai lähettää lopulta Lo'n oppilaaksi Wudang- vuorelle. Tämän jälkeen Jen Yu karkaa, ja Yu Shu Lien sekä Li Mu Bai lähtevät etsimään häntä.


title: Hiipivä tiikeri, piilotettu lohikäärme

text: Yu Shu Lien yrittää auttaa Jen Yu'ta ja estää tätä pilaamasta sukunsa mainetta, mutta tuloksetta, ja lopulta ennen läheiset naiset päätyvät vihollisiksi. Li Mu Bai taas yrittää saada Jen Yu'n oppilaakseen. Lopussa Jadekettu kuitenkin yrittää surmata hänet pettäneen Jen Yu'n, Li Mu Bai'n sekä Yu Shu Lienin samalla kertaa. Lopulta Jadekettu ja Li Mu Bai tappavat toisensa. Li Mu Bai käyttää viimeisen hetken tunnustaakseen Yu Shu Lienille rakkautensa. Yu Shu Lien taas antaa anteeksi Jen Yu'lle, ja käskee tämän mennä Lo'n luokse. Perillä Wudung- vuorella Jen muistaa Lo'n kertomuksen pojasta, joka heittäytyi alas kielekkeeltä toivoen vanhempiensa pelastumista kuolettavasta sairaudesta, ja lensi horjumattoman uskonsa ansiosta vahingoittumattomana pois ja hänen toiveensa toteutui. Jen toivoo, että voisi palata elämään yhdessä Lo'n kanssa, ja heittäytyy samalta kielekkeeltä alas. Elokuva loppuu Jenin leijuessa ilman halki, sukeltaessa pilvien läpi ja kadotessa sumuun.


title: Cacophony

text: Cacophony oli kitaristien Jason Beckerin ja Marty Friedmanin yhteinen sooloprojekti. Yhtye tuli tunnetuksi teknisesti vaikeasta musiikistaan, joka on vaikuttanut suuresti moneen nykypäivän kitaristiin.


title: Cacophony

text: Yhtye perustettiin vuonna 1986 Yhdysvalloissa ja ensilevy julkaistiin 1987. Yhtye teki myös toisen albumin ja kumpikin kitaristi omat soololevynsä, jonka jälkeen Becker siirtyi David Lee Rothin bändiin ja Friedman päätyi Megadethin kitaristiksi.


title: Osmonsolmu

text: Osmonsolmu on etenkin partiolaisilla huivissa usein nähtävä narusta tai nahkasuirusta punottu solmu, sekä kuvallinen symboli, joka muistuttaa tätä solmua. Partiolaiset käyttävät toisinaan osmonsolmua huivinsa kiinnittämiseen solmun asemasta.


title: Osmonsolmu

text: Toinen osmonsolmun tapainen solmu on josefiinansolmu, joka tunnetaan huivikoristeena myös nimellä "Gilwell-punos" eli vogli, joka usein virheellisesti sekoitetaan osmonsolmuun. Eron näkee solmun ”polvien” määrästä. Osmonsolmussa polvia on 5 ja josefiinansolmussa, jota käyttävät Suomessa partiojohtajien peruskurssin suorittaneet partiolaiset, polvia on 4.


title: Osmonsolmu

text: Sekä osmonsolmuja että nahkaisia vogleja myydään Partiokaupoissa. Joidenkin partiolippukuntien ja -piirien perinteiden mukaan etenkin josefiinansolmut eli Partiojohtajien perukurssine käyneen tunnus tehdään itse. Osmonsolmuja on saatavilla partion ikäkausien väreissä: etenkin seikkailijoiden oranssia ja tarpojien violettia näkee paljon.


title: Osmonsolmu

text: Ennen vuotta 2008 narusta punottu osmonsolmu oli usein sininen, joskin lippukunta sai halutessaan käyttää myös muun väristä narua, esim. mikäli sininen ei sointunut huivin väriin.


title: Ravut

text:
Ravut (yläheimot Astacoidea ja Parastacoidea) ovat kymmenjalkaisten lahkoon (Decapoda) kuuluvia äyriäisiä. Rapuihin luetaan sisävesissä elävät pitkäpyrstöisten rapujen (Astacidea) osalahkon heimot.
Laajassa merkityksessä ravuilla voidaan joskus myös tarkoittaa koko kymmenjalkaisten lahkoa.


title: Ravut

text: Sisävesien rapuja tunnetaan yhteensä yli 600 lajia. Ne jaetaan kolmeen heimoon, joilla on tyypilliset ja erilliset levinneisyysalueet.Rapujen lajirunsaus on keskittynyt Yhdysvaltain kaakkoisosaan (yli 300 lajia) ja Australiaan (noin 100 lajia). Rapujen mereisiä lähisukulaisia ovat hummerit.


title: Ravut

text: Ravun ruumis koostuu päästä ja keskiruumiista, jotka ovat käytännössä yhteensulautuneet, sekä takaruumiista eli pyrstöstä. Kymmenjalkaisille tyypillisistä viidestä jalkaparista neljä takimmaista ovat kävelyraajoja ja etummaisesta on muodostunut monikäyttöiset sakset. Laajemmassa mielessä ravuilla on 19 raajaparia. Kävelyraajojen ja saksien lisäksi näihin kuuluu mm. kaksi paria tuntosarvia sekä ruokailukaluston muodostavat kuusi paria leukaraajoja. Kuusijaokkeinen takaruumis on taipuisa, sen alla on neljä paria lyhyitä uimaraajoja ja perässä on pyrstöviuhka. Hengitykseen käytettävät kiduslehdykät ja koiraan paritteluraajat ovat erikoistuneita raajoja tai niiden osia. Rapua peittää kitiinikuori, joka toimii sen ulkoisena tukirankana ja suojaa sisäelimiä. Kuori paksunee ravun ikääntyessä. Kasvaessaan rapu luo kuorensa: se ryömii ulos vanhasta kuorestaan ja syö sen, ja saa siitä rakennusaineita vanhan kuoren alle kehittyneen uuden kuoren kovettamiseen. Jos ravulta on katkennut raaja, kuorenvaihdon yhteydessä tilalle kasvaa vähitellen uusi raaja. Uusi kuori on aluksi pehmeä, ja rapu on silloin altis pedoille. Siksi rapu piiloutuu koloonsa pariksi viikoksi, kunnes kuori on kovettunut. Ravun verkkosilmät ovat tappimaisten ulokkeiden päässä. Sydän on selkäpuolella ja hermorunko vatsan puolella. Virtsarakko ja maha ovat lähellä silmiä.


title: Ravut

text: Rapu syö kasvinosia ja pohjan selkärangattomia eläimiä sekä toisinaan heikompia lajikumppaneitaan. Kalaa rapu syö harvoin, sillä se ei saa sitä kiinni. Rapunaaras kantaa hedelmöitettyä mätiä (muutamia satoja mätimunia) pyrstönsä alla, kunnes munat ovat kypsiä ja poikaset ovat valmiita kuoriutumaan. Tähän kuluu Suomen oloissa 8-9 kuukautta. Poikaset kuoriutuvat alkukesällä. Ravuilla ei ole toukkavaihetta, vaan kuoriutunut poikanen muistuttaa muodoltaan aikuista rapua.


title: Ravut

text: Suomessa rapulajeja on vanhastaan tavattu kaksi, jokirapu ("Astacus astacus") sekä itäinen kapeasaksirapu ("Astacus leptodactylus"). Itäeurooppalainen kapeasaksirapu on ihmisen Suomeen siirtämä, ja myös jokirapua on ihminen levittänyt. Istutusten kautta on Suomeen 1960-luvulta alkaen kotiutunut pohjoisamerikkalainen täplärapu ("Pacifastacus leniusculus"), joka kestää jossain määrin sen mukana levinnyttä, muille ravuille tuhoisaa rapuruttoa.


title: Ravut

text: Joidenkin kulttuureiden piirissä rapuja on tapana syödä, toiset taas suhtautuvat niihin varauksin. Esimerkiksi juutalaiset eivät uskonnollisten kieltojensa mukaan saisi äyriäisiä syödä. Suomessa maaseutuväestö on ilmeisesti vanhastaan karsastanut rapuja. Papit ovat kuitenkin syöneet rapuja korvikkeena paaston aikana kielletyille lihalle ja kalalle. Ravuista on tullut myös ylhäisön herkku, ja rapuja syödäänkin usein rapujuhlissa, jotka on tapana järjestää loppukesän tai alkusyksyn tienoilla. Rapuja keitetään 8-12 minuuttia. Ravun ruskea tai sinertävänruskea väri muuttuu punaiseksi kun sitä on keitetty noin 10 sekuntia. Ravussa syötävää on eritoten pyrstössä.


title: Mintut

text: Mintut ("Mentha") ovat luonnonvaraisia ja monivuotisia yrttejä. Maailmassa on arviolta 1200 erilaista minttua. Tärkeimmät niistä ovat kuitenkin viherminttu ("Mentha spicata", ) ja piparminttu ("Mentha" × "piperita", ), joista jälkimmäinen on vesimintun ("Mentha aquatica") ja vihermintun suvullisesti steriili risteytys.


title: Mintut

text: Minttuja voidaan lisätä sekä siemenistä että kasvullisesti maavarsista. Poikkeuksen tuottaa suvullisesti steriili piparminttu, joka voi lisääntyä vain maarönsyjen avulla. Minttu viihtyy aurinkoisella kasvupaikalla. Maan tulee olla voimakas ja kosteutta säilyttävä.


title: Mintut

text: Piparminttua ja viherminttua käytetään paljon makeis- ja lääketeollisuudessa. Näiden minttujen tärkein aromaattinen aine on mentoli, jota voi varsin helposti valmistaa kemiallisestikin. Mintuissa on kuitenkin muitakin aromaattisia ainesosia, minkä vuoksi niiden käyttöä suositaan edelleen.


title: Mintut

text: Suomessa minttua on perinteisesti totuttu käyttämään lammasruokiin. Minttua käytetään myös teeksi, salaattien ja jälkiruokien mausteeksi..


title: Mintut

text: Kansainvälisesti minttua käytetään myös suosittuun kuubalaiseen cocktail-juomaan, Mojitoon.


title: Mintut

text: Platina huomauttaa, että mintun ominaisuus tappaa vatsan loisia on erittäin hyödyllinen, ja erityisen tehokas se on vesikauhuisen koiran puremaan.


title: Mintut

text: Tarinan mukaan Zeuksen tytär Persefone oli mustasukkainen Areelle erään Minthe-nimisen nymfin vuoksi ja muutti kilpailijansa yrtiksi, koska kilpakosija oli taitava lemmen nostattaja. Legendan pohjalta arveltiin, että yrtillä olisi samoja vaikutuksia, ja siksipä kreikkalaisilta sotilailta kiellettiinkin mintun käyttö tyystin. Oltiin varmoja, että sotilaat eivät olisi lemmenhuumassa kyenneet taistelemaan.


title: Conception (yhtye)

text: Conception on norjalainen progressiivinen heavy metal -yhtye.


title: Conception (yhtye)

text: Conception perustettiin vuonna 1989 Norjassa. Yhtyeen tyyli oli aluksi thrash metalia mutta muuttui ensialbumiin mennessä melodisemmaksi. Ensimmäinen julkaisu onkin lähempänä yhtyeen alkujuuria kuin muut levyt. Seuraava levy osoitti, että yhtye on kehittymässä yhdeksi progressiivisen metallin omaperäisimmistä ja parhaista yhtyeistä. Yhtyeen kolmas levy edusti samaa linjaa, mutta neljäs ja viimeinen albumi jakoi jyrkästi fanien mielipiteet. Pian julkaisun jälkeen yhtye hajosi sisäisiin erimielisyyksiin. Yhtyeen jäsenistä basisti Amlien ja kitaristi Østby jatkoivat soolourilla, Khan oli aikeissa lopettaa mutta päätyi lopulta Kamelotin laulajaksi.


title: Conception (yhtye)

text: Tore Østby soitti Royal Huntista eronneen laulaja D. C. Cooperin soololevyllä ja tämän Etelä-Amerikan kiertueella. Lisäksi hän julkaisi yhdessä Jornin kanssa levyn "Burn the Sun" Ark-nimikkeen alla.


title: Conception (yhtye)

text: Conception kokoontui uudelleen yhteen v. 2018 ja julkaisi syksyllä singlen ja EP:n.


title: Tukholman vanhakaupunki

text: Tukholman vanhakaupunki (, myös "Staden mellan broarna", "siltojenvälinen kaupunki", virallinen nimi vuoteen 1980 asti) on Tukholman vanhin kaupunginosa. Se sijaitsee suurimmaksi osaksi Stadsholmenin saarella, mutta käsittää myös Riddarholmenin ja Helgeandsholmenin. Se on myös osa Södermalmin kaupunginosa-aluetta.


title: Tukholman vanhakaupunki

text: Kaupunki on peräisin 1200-luvulta, jolloin Birger-jaarli rakennutti linnoituksen Mälarenin "lukoksi". Kaupunki levisi linnoituksen ympärille ja vanha kaupunki käsittikin monen vuosisadan ajan koko Tukholman kaupungin.


title: Tukholman vanhakaupunki

text: Keskiajalla kaupunkia ympäröivät muurit, jotka olivat nykyisten Västerlånggatanin ja Österlånggatanin sisäpuolella. Keskellä vanhaa kaupunkia oleva Stortorget on kuuluisa siellä vuonna 1520 tapahtuneesta Tukholman verilöylystä.


title: Tukholman vanhakaupunki

text: Vanhaa kaupunkia sivuavan Centralbron-sillan kupeessa on Gamla stanin metroasema.


title: Detty Kurnia

text: Detty Kurnia (1960 Bandung – 20. huhtikuuta 2010 Bandung) oli indonesialainen pop Sunda -laulaja. Hän aloitti laulamisen nuorena ja julkaisi ensimmäisen äänitteensä 11-vuotiaana. Hän teki levytyssopimuksen japanilaisen Wave Recordsin kanssa vuonna 1991 ja levytti samana vuonna suosituimman albuminsa "Dari Sundan". "Dari Sundan" kappale ”Dar Der Dor” julkaistiin myös kokoelmalevyllä "The Rough Guide to the Music of Indonesia".


title: Detty Kurnia

text: Detty Kurnia kuoli rintasyöpään 49-vuotiaana.


title: Kuolemantähti

text: Kuolemantähti () on kuvitteellinen ase, jättiläismäinen pienen kuun kokoinen avaruusasema elokuvaohjaaja George Lucasin luomassa "Tähtien sota" -elokuvasarjassa. Kuolemantähti esiintyy joissakin suomennoksissa myös nimellä Kuolontähti.


title: Kuolemantähti

text: Erikoistehostesuunnittelija John Stears suunnitteli Kuolemantähden alkuperäiseen "Tähtien sota" -elokuvaan.


title: Kuolemantähti

text: Alkuperäisen Kuolontähden suunnitteli Galen Erso. Kuolontähti rakennettiin Despayren viidakkoplaneetan kiertoradalla Darth Vaderin ja Tarkinin johdolla. Taisteluaseman rakentaminen kesti toistakymmentä vuotta.


title: Kuolemantähti

text: Kuolontähti oli pienen kuun kokoinen ja kykeni superlaserinsa avulla tuhoamaan kokonaisia planeettoja. Kuolemantähden koosta ei ole varmaa tietoa, sillä joidenkin lähteiden mukaan sen läpimitta oli , mutta toiset lähteet väittävät sen läpimitan olleen . Kuolontähden pinnalla oli kymmeniä tuhansia tykkitorneja ja se kuljetti miljoonia keisarillisia upseereja ja sotilaita. Taisteluaseman voimanlähteenä toimi massiivinen hypermateriareaktori.


title: Kuolemantähti

text: Kapinallinen Jyn Erso varasti Kuolontähden pohjapiirrokset imperiumin tukikohdasta ja välitti ne prinsessa Leialle. Leia kuitenkin joutui Darth Vaderin vangiksi ja vietiin Kuolemantähdelle. Suurmoffi Tarkin uhkasi tuhota Leian kotiplaneetan Alderaanin, jos hän ei kertoisi kapinallisten päämajan sijaintia. Leia kertoi sen olevan Dantooinessa, mutta Tarkin kuitenkin määräsi Alderaanin tuhottavaksi. Kuolontähden superlaserin voima repi Alderaanin olemattomaksi. Miljardeja viattomia kuoli Alderaanin tuhoutuessa.


title: Kuolemantähti

text: "Uusi toivo" -elokuvassa valmistaudutaan kuolemantähden tuhoamiseen. Yavinin taistelussa Luke Skywalker laukaisi lämmönpoistokuiluun protonitorpedot, jotka aiheuttivat Kuolemantähden tuhoon johtaneen ketjureaktion. Kuolontähti räjähti ja suurmoffi Tarkin, monet Imperiumin nerokkaimmista upseereista ja muut taisteluasemalla olleet saivat surmansa. Tarkalleen ottaen Kuolontähdellä kuoli yli miljoona ihmistä. Vain kaksi keisarillista selvisi taistelusta, TIE-hävittäjän pilotti joka laskeutui jollekin Yavinin kuulle korjaamaan taistelussa vahingoittunutta alustaan, ja jäi kapinallisten vangiksi seuraavana päivänä ja Darth Vader joka otti osaa taisteluun omalla hyperajolla varustetulla TIE-hävittäjällä ja siten pääsi pakoon.


title: Kuolemantähti

text: Toinen Kuolemantähti rakennettiin Endorin metsäkuun kiertoradalla. Myöskään toisen Kuolemantähden koosta ei ole varmaa tietoa, sillä joidenkin lähteiden mukaan sen läpimitta oli 160 kilometriä, mutta toiset lähteet väittävät sen läpimitan olleen jopa 900 kilometriä. Aikaisemman Kuolemantähden lämmönpoistokuilut oli korvattu miljoonilla millimetrin kokoisilla aukoilla. Keskeneräistä Kuolemantähteä suojasi Endorin metsäkuussa tuotettu läpäisemätön energiakilpi. Ensimmäisen Kuolemantähden superlaserin latautumiseen meni 24 tuntia, mutta toisen Kuolemantähden superlaser kykeni latautumaan kolmessa minuutissa. Superlaserin tarkkuutta oli myös parannettu, kun ensimmäisen kuolemantähden laser pystyi tähtäämään vain suuriin, vähintään kuun kokoisiin kohteisiin, toisen kuolemantähden laser pystyi ampumaan myös risteilijöitä.


title: Kuolemantähti

text: Keisari Palpatine lähetti Darth Vaderin taisteluasemalle, koska hän ei ollut tyytyväinen moffi Jerjerrodin johtamien työmiesten rakennusnopeuteen. Muutamia päiviä myöhemmin myös Palpatine saapui Kuolemantähdelle. Hän asettui Kuolemantähden huipulla sijaitsevaan korkeaan torniin, joka muutettiin hänen valtaistuinsalikseen. Palpatine oli välittänyt kapinallisille tiedot Kuolemantähden sijainnista ja puolustusjärjestelmistä. Kapinalliset lähettivät kommandoryhmän tuhoamaan suojakilpigeneraattorin, mutta keisarilliset sotilaat vangitsivat heidät. Kapinallislaivasto saapui tuhoamaan Kuolemantähden, mutta joutui Imperiumin laivaston piirittämäksi. Endorissa ewokit auttoivat kapinallisia taistelussa keisarillisten sotilaita ja sotakoneita vastaan. Endorin taistelu alkoi.


title: Kuolemantähti

text: Palpatine käski moffi Jerjerrodin käyttää superlaseria kapinallisia vastaan. Toinen Kuolemantähti tuhosi monia kapinallisten sota-aluksia superlaserillaan. Endorin pinnalla kapinallisten iskujoukko onnistui tuhoamaan suojakilpigeneraattorin, joka suojasi taisteluasemaa, ja kapinallisten tähtihävittäjät pääsivät lentämään sisään Kuolemantähden rakenteisiin. Siellä Lando Calrissian ja Wedge Antilles tuhosivat pääreaktorin, joka samalla tuhosi koko taisteluaseman. Tämä taistelu aloitti Imperiumin luhistumisen.


title: Kuolemantähti

text: "Tähtien sodan" oheiskirjallisuudessa on esiintynyt myös muita Kuolemantähtiä.


title: Kuolemantähti

text: Tarkin halusi kokeilla Kuolemantähden rakentamista ja Kidan laitoksena tunnetussa tutkimuskeskuksessa hänen tiedemiehensä kehittävät Kuolemantähden prototyypin. Kuolemantähden prototyyppi koostui pelkästä kehikosta ja superlaserista. Taisteluasema tuhoutui 11 vuotta Yavinin taistelusta, kun se putosi mustaan aukkoon.


title: Kuolemantähti

text: Rikollispäällikkö Durga the Hutt halusi oman versionsa Kuolemantähdestä. Bevel Lemelisk suunnitteli hänelle Kuolemantähden, jolle hän antoi nimen Tuhonmiekka. Tuhonmiekassa oli ainoastaan superlaser, komentosilta ja moottorit. Durgan apurit kuitenkin rakensivat Tuhonmiekan huonosti ja lopulta taisteluasema tuhoutui Hothin asteroidikentässä ainoan laukauksensa seurauksena.


title: Kuolemantähti

text: Tammikuussa 2013 Yhdysvaltain Valkoinen talo vastaanotti 34 435 nimeä keränneen kansalasaloitteen jossa vaadittiin oikean kuolemantähden rakentamisen aloittamista vuonna 2016. Aloite hylättiin.


title: Swazin kieli

text: Swazi eli swati on nigeriläis-kongolainen kieli, jota puhutaan Swazimaassa, Etelä-Afrikan tasavallassa ja hieman Mosambikissa. Kielellä on noin 2 324 200 puhujaa, joista 980 000 asuu Swazimaassa.


title: Swazin kieli

text: Swati on virallinen kieli Swazimaassa ja Etelä-Afrikan tasavallassa. Mosambikissa sitä äidinkielenään puhuvia on ainoastaan hieman yli 700.


title: Swazi

text: Swazi tarkoittaa seuraavia asioita:Aihepiiriin liittyy läheisesti myös


title: Ryytisalvia

text: Ryytisalvia ("Salvia officinalis") on monivuotinen siemenkasvi, joka kasvaa luonnostaan Välimeren alueella. Sitä on jalostettu niin pitkään, että satoja muunnoksia on kehittynyt. Lehdet voivat olla esimerkiksi vihreitä, violetteja, keltaisia, harmaita tai näiden sekoituksia. Koristeelliset lajit eivät sovi mausteeksi niin hyvin kuin tavallinen harmahtava lajike.


title: Ryytisalvia

text: Salvia tulee latinan sanasta pelastaa, ja se viittaa kasvin lääkinnällisiin ominaisuuksiin. Perinteisesti ryytisalviaa on totuttu käyttämään mausteena hyvin rasvaisissa porsasruuissa vähentämään rasvaisuuden makua (esimerkiksi hernekeitto). Platinuksen mukaan ryytisalvia rauhoittaa myrkkykäärmeen puremat. Salvian uskottiin myös auttavan hammaskiilteeseen.


title: Ryytisalvia

text: Kasvin eteerisestä öljystä 35–60 % on myrkyllistä tujonia, minkä vuoksi salvian pitkäaikainen ja runsas käyttö voi aiheuttaa hermoston ja ruoansulatuksen toiminnan häiriöitä. Ryytisalvian yhdisteet ovat täysin erilaisia kuin päihteenä käytetyn "Salvia divinorumin".


title: Ryytisalvia

text: Kasvi kasvaa noin 70 senttimetriä pitkäksi. Se kukkii kesäkuun ja syyskuun välisenä aikana.


title: Matti Hautamäki

text: Matti Antero Hautamäki (s. 14. heinäkuuta 1981 Oulu) on suomalainen uransa lopettanut mäkihyppääjä ja olympiamitalisti. Hautamäki edusti Puijon Hiihtoseuraa. Nykyisin hän toimii veturinkuljettajana.


title: Matti Hautamäki

text: Hautamäki voitti Val di Fiemmen MM-hiihdoissa 2003 joukkuekilpailussa maailmanmestaruuden ja suurmäessä hopeaa. Salt Lake Cityn olympialaisissa 2002 hän voitti hopeaa joukkuemäessä ja pronssia suurmäessä. Torinon talviolympialaisissa Hautamäki voitti hopeaa sekä normaalimäessä että joukkuekilpailussa. Hän piti hallussaan mäkihypyn Suomen ennätystä (235,5 m), jonka Janne Happonen rikkoi Vikersundin lentomäessä 13. helmikuuta 2011.


title: Matti Hautamäki

text: Hautamäki on ollut maailmancupissa kahdesti kolmas (2001–2002 ja 2004–2005) sekä voittanut 16 osakilpailua. Kauden 2004–2005 kuuden osakilpailun voittoputki on ennätys yhdessä Janne Ahosen, Thomas Morgensternin ja Gregor Schlierenzauerin kanssa.


title: Matti Hautamäki

text: Hautamäki lopetti urheilu-uransa kauden 2012 jälkeen. Hänen viimeiseksi kilpailukseen maailmancupissa jäi Planicassa hypätty joukkuekilpailu.


title: Matti Hautamäki

text: Matti Hautamäen veli Jussi Hautamäki on myös uransa lopettanut mäkihyppääjä.


title: Roberto Baggio

text: Roberto Baggio (s. 18. helmikuuta 1967 Caldogno, Italia) on italialainen entinen jalkapalloilija.


title: Roberto Baggio

text: Baggiota pidetään yhtenä sukupolvensa parhaista pelaajista maailmassa ja yhtenä kaikkien aikojen parhaista italialaispelaajista. Hänet valittiin Fifan vuoden pelaajaksi ja Kultaisen pallon saajaksi vuonna 1993. Kolme vuotta aiemmin Baggio oli siirtynyt Juventukseen maailmanennätyksen rikkoneella kahdeksan miljoonan punnan siirtosummalla.


title: Roberto Baggio

text: Baggio oli pelipaikaltaan hyökkääjä. Hän pelasi yleensä niin sanottuna piilokärkenä. Baggio tunnettiin erityisesti pelinäkemyksestään ja teknisistä taidoistaan. Lisäksi muun muassa poninhäntäinen hiustyyli ja buddhalaisuus tekivät hänestä mieleenpainuvan persoonan.


title: Roberto Baggio

text: Baggio muistetaan parhaiten 1994 MM-kilpailuista. Hän johdatti Italian turnauksessa loppuotteluun pudotuspelivaiheen viidellä maalillaan.